title: Pekka Vahvanen

text: Pekka Vahvanen (s. 1983 Lappeenranta) on suomalainen toimittaja, joka toimii Ylen ajankohtaisohjelma Perjantain juontajana. Vahvanen on valmistunut filosofian maisteriksi Jyväskylän yliopistosta vuonna 2010 pääaineena yleinen historia. Hän suoritti harjoittelun Suomen suurlähetystöissä Washingtonissa ja Haagissa.


title: Pekka Vahvanen

text: Hän on aikaisemmin työskennellyt Helsingin Sanomissa, Sunnuntaisuomalaisessa, Keskisuomalaisessa, MTV3:ssa ja Etelä-Saimaassa. Vahvanen on lisäksi ideoinut ja järjestänyt Suuri väittelyilta -tapahtumia Helsingissä ja Jyväskylässä sekä juontanut ISTV:n vaaliväittelyitä.


title: Pekka Vahvanen

text: Vahvanen asuu Helsingissä. Hän on luddiitti eli suhtautuu vastahakoisesti moderniin teknologiaan. Hän on kiinnostunut Yhdysvaltain ulkopolitiikan historiasta. Hänestä "elämä kokonaisuutena olisi parempaa", jos tietokonetta ei olisi keksitty. Hän toistaa Karl Polanyin varoituksia "Kapitalismin saatanallisesta myllystä".


title: Hymni (pienoisromaani)

text: Hymni () on Ayn Randin kirjoittama dystooppinen science fiction -pienoisromaani. Kirjan tapahtumat sijoittuvat tulevaisuuteen jossa yhteiskunta on teknologisesti taantunut ja jossa kaikki yksilöllisyys on poistettu.


title: Hymni (pienoisromaani)

text: "Hymni" sijoittuu tulevaisuuden yhteiskuntaan joka on muodostunut Suuressa Uudelleensyntymisessä. Suuri Uudelleensyntyminen seurasi taistelua jossa monet ihmiset olivat voittaneet kourallisen ihmisiä joita nyt sanottiin Pahoiksi. Taistelun jälkeen kaikki Pahojen laatimat kirjoitukset poltettiin tulessa jota kutsutaan Suuren Uudelleensyntymän Aamunkoitoksi. Aikaa ennen Suurta Uudelleensyntymää kutsutaan Mainitsemattomiksi Ajoiksi, ja siitä puhuminen on rikos. Nykyistä yhteiskuntaa hallitsevat neuvostot jotka toimivat Maailmanneuvoston alaisuudessa. Kirjan yhteiskunnassa ei ole yksilöitä, on vain yksi ainoa suuri ME, ja sanat kuten "minä" ja "sinä" ovat kadonneet kielestä, jokainen käyttää sanaa "me" puhuessaan itsestään. Kenelläkään ei ole myöskään nimeä, ainoastaan numerosarja kuten kirjan päähenkilöllä Tasa-arvo 7-2521:llä. Kirjan yhteiskunnassa lapset erotetaan vanhemmistaan heti syntymästään, jonka jälkeen he viettävät viisi vuotta Lastenkodissa ja seuraavat 10 vuotta Koulukodissa jonka jälkeen Ammattineuvosto antaa jokaiselle ammatin jota he harjoittavat 40-vuotiaaksi asti. Työikäisenä he asuvat omissa Taloissaan muiden samaa työtä tekevien ihmisten kanssa. Tämän jälkeen he siirtyvät Tuottamattomien Taloon jossa viettävät viimeiset päivänsä Valtion huollettavina.Novellissa päähenkilö kertoo muistiinpanojensa kautta tarinansa. Muistiinpanot on numeroitu yhdestä kahteentoista. 1. luvussa Tasa-arvo 7-2521 kertoo elämänsä sen hetkiseen tilanteeseen asti, kuinka hän on koko elämänsä ajan tajunnut olleensa erilainen kuin muut ja kuinka hän päätyi löytämään tunnelin jossa alkoi kirjoittamaan muistiinpanojaan. 2. luvussa päähenkilö kertoo tutustumisestaan Vapaus 5-3000 -nimiseen tyttöön joka työskentelee pelloilla, sekä 10-vuotiaana näkemänsä tapauksen, jossa Lausumattoman Sanan sanoja poltettiin elävältä kaupungin torilla. 3. luvussa Tasa-arvo 7-2521 kertoo kuinka hän löysi sähkön. 4. luvussa päähenkilö kertoo tapaamisestaan Vapaus 5-3000 kanssa ja kuinka he kertoivat toisilleen antamansa nimet. 5. luvussa päähenkilö kertoo kuinka hän kehitti toimivan lampun. 6. luvussa kerrotaan kuinka päähenkilö jäi kiinni myöhästyttyään palata teatteriin ajoissa ja kuinka häntä oli kidutettu kun hän ei paljastanut olinpaikkaansa, lopulta hän oli karannut ehtiäkseen viedä lamppunsa Oppineiden Maailmanneuvoston kokoukseen. 7. luvussa päähenkilö oli esitellyt keksintönsä Oppineille, mutta hänet tuomittiin lakien rikkomisesta ja hänen keksintönsä haluttiin tuhota, niinpä hän oli paennut Tutkimattomaan Metsään. 8. luvussa päähenkilö nauttii metsässä olemisesta. 9. luvussa paljastuu kuinka Kultainen oli seurannut Voittamatonta metsään, ja he jatkaisivat nyt matkaansa yhdessä. 10. luvussa päähenkilö kertoo heidän löytäneen talon vuoren tasanteelta jonne he olivat majoittuneet asumaan. 11. luvussa päähenkilö on viimein löytänyt Lausumattoman Sanan kirjoista joita jotka oli kirjoitettu Mainitsemattomilla Ajoilla, se sana on "minä". 12. luvussa päähenkilö valitsee itselleen nimeksi Prometheus ja antaa Kultaiselleen nimeksi Gaea. Lopuksi hän paljastaa suunnitelmansa luoda löytämästään talosta uusi maailman keskus johon hän tuo ensin ystävänsä kaupungista ja johon hän myöhemmin antaa kaikkien puhdassieluisten ihmisten tulla.


title: Hymni (pienoisromaani)

text: Hymni on hyvin tyypillinen dystooppinen kertomus josta löytyy monia lajityypille ominaisia piirteitä:


title: Hymni (pienoisromaani)

text: Kirja julkaistiin ensimmäisen kerran Englannissa vuonna 1938, mutta Yhdysvalloissa mikään kustantamo ei aluksi halunnut ottaa teosta julkaistavaksi. Se julkaistiin ensimmäisen kerran Yhdysvalloissa vasta sodan jälkeen vuonna 1946, mutta osoittautui aluksi kaupalliseksi pettymykseksi. Randin mukaan poliittiset syyt vaikuttivat kirjan julkaisun myöhästymiseen. "Hymni" pääsi Libertarian Futurist Societyn Hall Of Fameen vuonna 1987.


title: Chimediin Saikhanbileg

text: Chimediin Saikhanbileg (; s. 17. helmikuuta 1969) on mongolialainen poliitikko. Hän toimi Mongolian pääministerinä vuosina 2014–2016. Demokraattista puoluetta edustava Saikhanbileg nimitettiin pääministeriksi edellisen pääministerin saaman epäluottamuslauseen ja väliaikaisen toimitusministerin jälkeen.


title: Chimediin Saikhanbileg

text: Saikhanbileg syntyi vuonna 1969 Mongolian Dornodissa. Hän opiskeli Mongolian kansallisessa yliopistossa, Moskovan valtionyliopistossa sekä Yhdysvalloissa George Washingtonin yliopistossa. Ennen poliittista uraansa hän toimi lakimiehenä.


title: Chimediin Saikhanbileg

text: Saikhanbileg toimi Mongolian Nuorisoliiton puheenjohtajana 1997–2002 ja ryhtyi sitten demokraattipuolueen poliitikoksi. Vuosina 2008–2012 hän toimi puolueen parlamenttiryhmän puheenjohtajana. ja sitten maan opetusministerinä, kunnes hänet nimitettiin pääministeriksi 21. marraskuuta 2014 edeltäjänsä Norovyn Altankhuyagin saatua epäluottamuslauseen.


title: Chimediin Saikhanbileg

text: Kesäkuun lopulla 2016 oppositio voitti parlamenttivaaleissa, ja Saikhanbileg joutui väistymään pääministerin tehtävästä. Hänen seuraajakseen valittiin Jargaltulgyn Erdenebat.


Yhdysvaltain demokraattisen puolueen esivaalit 2016 alkoivat 1. helmikuuta ja päättyivät 14. kesäkuuta 2016. Ne järjestettiin kaikissa Yhdysvaltain osavaltioissa sekä merentakaisilla alueilla. Esivaaleissa valittiin edustajat heinäkuussa 2016 pidettyyn Yhdysvaltain demokraattisen puolueen puoluekokoukseen, joka valitsi puolueen presidenttiehdokkaan vuoden 2016 presidentinvaaleihin. Kaksi kautta istunut presidentti Barack Obama ei voinut asettua ehdolle.


title: Yhdysvaltain demokraattisen puolueen esivaalit 2016

text: Demokraattien puoluekokous (DNC) asetti Hillary Clintonin presidenttiehdokkaakseen ja Virginian senaattori Tim Kainen varapresidenttiehdokkaakseen virallisesti 26. heinäkuuta 2016. Republikaanien ehdokas Donald Trump voitti Clintonin presidentinvaaleissa 8. marraskuuta 2016.


title: Yuval Noah Harari

text: Yuval Noah Harari (s. 24. helmikuuta 1976 Haifa, Israel) on israelilainen historiantutkija, professori ja kirjailija. Harari on kirjoittanut kaksi kansainvälistä menestysteosta ihmisen historiasta ja tulevaisuudesta: "" (2011, suomennettu 2016) ja "" (2015, suomennettu 2017). Hänen uusin teoksensa "21 oppituntia maailman tilasta" (2018) käsittelee nykyajan haasteita.


title: Yuval Noah Harari

text: Hararin ihmislajin historiaa käsittelevä kirja "Sapiens: Ihmisen lyhyt historia" on kansainvälinen menestysteos. Kirjan väittämä on, että ihminen nousi maailman valtiaaksi kyvyllään kuvitella olemattomia: kertoa tarinoita ja suostutella muutkin uskomaan niihin. Hararin mukaan esimerkiksi jumalat, valtiot ja raha ovat olemassa vain ihmisten yhteisen uskon varassa, mutta ne saavat miljoonat ihmiset järjestäytymään yhteistyöhön. Kirjaa on vuoteen 2017 mennessä myyty 1,2 miljoonaa kappaletta 46 maassa 45 kielellä. Hararin itsensä mukaan kirjan myyntimenestys perustuu siihen, että se tarjoaa historiasta ja maailmasta hyvin laajan kuvan, jossa kaikki tiedonmuruset on järjestelty merkitykselliseksi kokonaisuudeksi.


title: Yuval Noah Harari

text: Hararin toinen teos, ihmislajin tulevaisuutta käsittelevä "Homo Deus: Huomisen lyhyt historia" ilmestyi englanniksi 2016 ja suomennettiin vuotta myöhemmin. Harari yhdistelee teoksessaan yksityiskohtia ja suuria linjoja sekä useita tieteenaloja. Hän käsittelee tekoälyn ja geenitekniikan merkitystä ja kuvaa aivotoimintaa biologisena algoritmina, joka voidaan korvata tietoverkoilla. Hararin tulevaisuudenkuvassa humanismi korvautuu uudella valtauskonnolla, jota hän kutsuu dataismiksi, ja "Homo sapiensin" paikan vie uusi, paranneltu ja ylivertainen ihmislaji "Homo deus".


title: Yuval Noah Harari

text: Hararin kolmas teos "21 oppituntia maailman tilasta" ilmestyi elokuussa 2018. Kirjassaan Harari antaa viitekehyksen, jonka avulla voi hahmottaa ja suhteuttaa nykyajan tärkeimpiä yhteiskunnallisia kysymyksiä, haasteita ja pelkoja kuten terrorismia, ilmastonmuutosta, tekoälyn nousua, yksityisyyteen kajoamisia ja kansainvälisen yhteistyön hiipumista. Kirjan 21 lukua käsittelevät kukin omaa aihettaan, kuten työelämää, sotaa, nationalismia, uskontoa, maahanmuuttoa ja koulutusta. Harari pyrkii määrittelemään kunkin aiheen terminologian keskustelua varten ja tarjoamaan niihin historiallisen ja filosofisen näkökulman. Kirja käsittelee myös yksilötason asioita kuten sinnikkyyttä, nöyryyttä ja meditaatiota. Hararin kahden aiemman kirjan tapaan myös "21 oppituntia" pohtii ihmiselämän merkityksen ja sisällön löytämistä tulevaisuudessa, jolloin ihmisten ei enää ole pakko tehdä työtä selvitäkseen.


title: Yuval Noah Harari

text: Harari on kritisoinut Yhdysvaltain presidentin Donald Trumpin kansallista politiikkaa, jolla ei voi ratkaista globaaleja ongelmia. Hararin mukaan globaalien ongelmien ratkaisemiseksi tarvitaan globaalia yhteistyötä. Hararin mukaan globaaleihin ongelmiin ei ole kansallisia ratkaisuja.


title: Yuval Noah Harari

text: Harari on maininnut, että Brexitillä saavutettava ”itsenäisyys” on fantasiaa, sillä maailmassa ei enää ole itsenäisiä maita.


title: Yuval Noah Harari

text: Hararin mielestä on ongelmallista että perustulo on kansallinen ratkaisu. Hararin mukaan automaatiovallankumouksen myötä teknologisesta työttömyydestä kärsivät eniten matalamman tulotason maat, kuten Honduras tai Bangladesh. Hararin mukaan vain rikkailla mailla on varaa perustuloon, ja rikkaiden ja köyhien maiden ero tulee kasvamaan.


title: Yuval Noah Harari

text:
Harari syntyi ja kasvoi Haifan alueella sekulaarissa itäeuroopanjuutalaisessa perheessä.
Hän väitteli Oxfordin yliopistosta 2002. Hän on nykyisin historian professori Jerusalemin heprealaisessa yliopistossa.


title: Yuval Noah Harari

text: Harari on homoseksuaali ja asuu Mesilat Zionin kylässä aviomiehensä kanssa. Harari on vegaani. Harari harjoittaa säännöllisesti Vipassana-meditaatiota, johon kuuluu kahden tunnin päivittäinen meditointi ja vuosittainen 60 päivän mittainen vetäytyminen hiljaiseen retriittiin. Harari sanoo uskovansa, että meditaatio on antanut hänelle tieteen tekemisessä tärkeän kyvyn keskittää ajatukset tärkeisiin asioihin sekä kyvyn erottaa todellisuus mielen keksimistä tarinoista.


Yhdysvaltain republikaanisen puolueen esivaalit 2016 alkoivat 1. helmikuuta ja päättyivät 7. kesäkuuta 2016. Ne järjestettiin kaikissa Yhdysvaltain osavaltioissa sekä merentakaisilla alueilla. Esivaaleissa valittiin edustajat heinäkuussa 2016 pidettyyn Yhdysvaltain republikaanisen puolueen puoluekokoukseen, joka valitsi puolueen presidenttiehdokkaan vuoden 2016 presidentinvaaleihin. Newyorkilainen yrittäjä ja televisiopersoona Donald Trump voitti puolueen esivaalit ja hänet valittiin sen ehdokkaaksi.


title: Yhdysvaltain republikaanisen puolueen esivaalit 2016

text: Trump valitsi varapresidenttiehdokkaakseen Indianan kuvernööri Mike Pencen ja voitti demokraattisen puolueen ehdokkaan Hillary Clintonin ja tämän varapresidenttiehdokkaan Tim Kainen presidentinvaaleissa 8. marraskuuta 2016.


Hainanin tiibetiläisten autonominen prefektuuri (, "Colho Poirig Ranggyong Kü", ) on tiibetiläisille varattu autonominen prefektuuri Kiinan Qinghain maakunnan itäosassa. Prefektuurin pinta-ala on 43 377 neliökilometriä ja väkiluku 441 691 (2010). Prefektuurin päähallintopaikka sijaitsee Gonghen piirikunnassa, jonka keskusta sijaitsee linnuntietä noin 110 kilometriä maakunnan pääkaupunki Xiningistä länsilounaaseen. Prefektuurin nimi viittaa siihen, että se sijaitsee Qinghaijärven eteläpuolella ("hǎi": lyhenne Qinghaijärvestä; "nán": etelä).


title: Hainanin tiibetiläisten autonominen prefektuuri

text: Piirikuntatasolla autonominen prefektuuri jaetaan viiteen piirikuntaan (numerointi kuten oheisessa kuvassa):


text: Vuonna 2010 väestölaskennassa Hainanin prefektuurissa asui 441 691 henkilöä, josta oli 292 888 tiibetiläistä (66,13%), 109 694 han-kiinalaista (24,84%), 30 203 hui-kiinalaista (6,84%), 3 991 monguoria (0,90%), 3 096 mongolia (0,70%), 1 040 salaaria (0,24%) ja 777 muuta vähemistöedustajaa (0,17%).


title: Shazahn Padamsee

text: Shazahn Padamsee (s. 18. lokakuuta 1987) on intialainen elokuva- ja teatterinäyttelijä, joka on työskennellyt myös mallina. Hän on näyttelijä Alyque Padamseen ja Sharon Prabhakarin tytär. Näyteltyään ensin teatterissa Padamsee teki elokuvadebyyttinsä hindinkielisessä draamakomediassa "" vuonna 2009. Seuraavana vuonna hän näytteli kahdessa eteläintialaisessa elokuvassa; tamilinkielisessä romanttisessa musikaalissa "Kanimozhi" ja telugunkielisessä romanttisessa draamassa "Orange". Hänen seuraavat elokuvansa olivat hindinkieliset komediat "Dil Toh Baccha Hai Ji" ja "Housefull 2", jotka olivat kaupallisia menestyksiä.


title: BAIC Group

text: BAIC Group (BAIC, täydellisemmin "Beijing Automotive Industry Holding Company Limited", , pinyun: Běijīng qìchēgōngyè jìnchūkǒu gōngsī; myös muodossa Beijing Automotive Industry Group Co., Ltd.) on vuonna 1958 perustettu kiinalainen autoteollisuuskonserni. Vuonna 2014 se myi 2,4 miljoonaa ajoneuvoa ja oli tuolloin Kiinan viidenneksi suurin autonvalmistaja. Vuoden 2015 myynniksi yhtiö kertoi 2,49 miljoonaa autoa ja operatiiviseksi liikevaihdoksi 345,22 miljardia CNY (kasvua noin 10 %). Konsernilla on noin 130 000 työntekijää, toisen lähteen mukaan töissä oli 108 000 henkeä (2014). BAIC-autokonserni on kiinalainen valtionyhtiö, vaikka joitain konsernin tytäryhtiöitä noteerataan pörssissä.


title: BAIC Group

text: Vuonna 2015 yhtiö sijoittui sijalle 207 Fortune-talouslehden maailmanlaajuisella Fortune Global 500 -suuryrityslistalla. BAIC Groupin tytäryhtiö BAIC Motor ylsi puolestaan Forbes-talouslehden vuoden 2015 maailman suurimpien pörssiyritysten listalla sijalle 867.


title: BAIC Group

text: Autokonserni sai alkunsa vuonna 1958. Vuonna 1983 solmittiin yhteistyösopimus amerikkalaisten Jeep-maastoautojen valmistamisesta Kiinassa. ...


title: BAIC Group

text: BAIC Group tekee valmistusyhteistyötä muun muassa saksalaisen Daimler AG:n (Mercedes-Benz automerkki) ja eteläkorealaisen Hyundai Motor Companyn kanssa (Hyundai). BAIC-konsernilla on yhteistyötä myös japanilaisen Suzuki Motor Corporationin kanssa (Changhe, Changhe Suzuki ja Suzuki -automerkit), ja lisäksi on yhteisyritys nimeltään BFDA. BAIC Groupin ja sen yhteisyritysten nykyisiä tai viimeaikaisia automerkkejä ovat: BAIC, BAW, Beiqi, Changhe, Changhe-Suzuki, Foton, Huansu, Hyundai, Jeep, Mercedes-Benz, Suzuki ja Weiwang.


title: Jevgeni Gabritševski

text: Jevgeni Georgijevitš Gabritševski (ven. Евгений Георгиевич Габричевский, 1893 Moskova, Venäjä – 5. huhtikuuta 1979 München, Länsi-Saksa) oli venäläinen mikrobiologi, taidemaalari ja piirtäjä.


title: Jevgeni Gabritševski

text: Gabritševskin isä Georgi Norbertovitš Gabritševski oli tunnettu mikrobiologi, Aleksandr-veli taas oli taideasiantuntija ja filosofi. Lapsena Gabritševski sai maalaus- ja kuvanveisto-opetusta tunnetuilta venäläisiltä taiteilijoilta, Aleksei Korinilta, Sergei Volnuhinilta ja Sergei Konjonkovilta.


title: Jevgeni Gabritševski

text: Gabritševski aloitti biologian opinnot, ja työskenteli valmistuttuaan Moskovan yliopistossa Aleksei Severtsovin alaisena. Vuonna 1924 hän lähti Yhdysvaltoihin töihin saatuaan kansainvälisen stipendin ja koulutusministeriön luvan. Gabritševski työskenteli genetiikan uranuurtaja Thomas Hunt Morganin kanssa Columbian yliopistossa. Työkomennusta pidennettiin kaksi kertaa, mutta sen loputtua Gabritševits ei palannut Neuvostoliittoon, vaan muutti Ranskaan, jossa sai töitä Louis Pasteur -instituutissa Pariisissa.


title: Jevgeni Gabritševski

text: Urallaan Gabritševski erikoistui perinnöllisyyteen ja tutki esimerkiksi banaanikärpästen mutaatioita ja kukkakärpäsiin kuuluvien kimalaisvieraiden värien periytymistä. Hän totesi periytymisen noudattavan Mendelin lakia.


title: Jevgeni Gabritševski

text: Gabritševski sairastui skitsofreniaan. Biologin ura päättyi sairastumisen takia vuonna 1930, ja seuraavana vuonna hän muutti pysyvästi asumaan mielisairaalaan Münchenin lähelle. Toisen maailmansodan aikaan natsit murhasivat Hitlerin käskystä mielisairaita, joten Gabritševskin pikkuveli Juri salakuljetti hänet ulos sairaalasta ja piilotti Münchenissä sijaitsevan kotinsa kellariin.


title: Jevgeni Gabritševski

text: Biologin uran päätyttyä Gabritševski alkoi sairaalassa asuessaan taiteilijaksi. Hän maalasi ja piirsi vesiväreillä, peiteväreillä ja musteväreillä fantasiamaisia ja puoliabstrakteja näynomaisia sommitelmia. Hänen töitään ovat esimerkiksi "Avaruus" (Космос), "Maailmankaikkeus" (Мирозданье), "Valkoiset lohikäärmeet" (Белые драконы), "Fantasiamaalaus hahmoineen" (Фантастический пейзаж с фигурами) ja "Ilmestys" (Видение). Fantasia-aiheiden lisäksi hän piirsi myös esimerkiksi hyönteisiä.


title: Jevgeni Gabritševski

text: Vuonna 1960 Art brut -taidesuunnan perustanut Jean Dubuffet ja kaksi muuta taidekeräilijää ostivat lähes koko Gabritševskin tuotannon. He järjestivät töistä ensimmäisen näyttelyn Alpes-Maritimes'ssa sijaitsevassa Vansissa, Ranskassa. Myöhemmin töitä on ollut esillä esimerkiksi Frankfurt am Mainissa, New Yorkissa ja Lausannessa. Juhlavuonna 1993, jolloin Gabritševskin syntymästä tuli kuluneeksi 100 vuotta, työt olivat esillä Tretjakovin galleriassa Moskovassa.


Haibein tiibetiläisten autonominen prefektuuri (, "Cojang Poirig Ranggyong Kü", ) on tiibetiläisille varattu autonominen prefektuuri Kiinan Qinghain maakunnan koillisosassa. Prefektuurin pinta-ala on 33 350 neliökilometriä ja väkiluku 273 304 (2010). Prefektuurin päähallintopaikka sijaitsee Haiyanin piirikunnassa, linnuntietä noin 90 kilometriä maakunnan pääkaupunki Xiningistä luoteeseen. Prefektuurin nimi viittaa siihen, että se sijaitsee Qinghaijärven pohjoispuolella ("hǎi": lyhenne Qinghaijärvestä; "běi": pohjoinen).


title: Haibein tiibetiläisten autonominen prefektuuri

text: Piirikuntatasolla autonominen prefektuuri jaetaan kolmeen piirikuntaan ja yhteen autonomiseen piirikuntaan (numerointi kuten oheisessa kuvassa):


text: Vuoden 2013 lopussa Haibein prefektuurissa asui 292 617 henkilöä, josta oli 98 455 han-kiinalaista (33,65%), 95 083 hui-kiinalaista (32,49%), 72 766 tiibetiläistä (24,87%), 15 560 mongolia (5,32%), 8 958 monguoria (3,06%) ja 1 795 muuta vähemistöedustajaa (0,61%).


title: Kimiya Yui

text: Kimiya Yui, (; s. 30. tammikuuta 1970 Kawakami, Nagano, Japani) on japanilainen astronautti. Yui on koulutukseltaan Japanin itsepuolustusvoimien hävittäjälentäjä ja sotilasarvoltaan everstiluutnantti.


title: Kimiya Yui

text: Yui valittiin astronauttikoulutukseen vuonna 2009. Lokakuussa 2012 hänet valittiin Sojuz TMA-17M -lennon miehistön jäseneksi Retkikuntaan 45 ja varajäseneksi Retkikuntaan 42.


title: James Bothwell

text: James Hepburn Bothwell (n. 1536–1578) oli skotlantilainen aatelismies jaarli ja Maria Stuartin kolmas aviomies. Hän pakeni kotimaastaan Ranskaan toimittuaan englantilaista puoluetta vastaan. Palattuaan vuonna 1565 hän pääsi kuningattaren suosioon. Bothwellia pidettiin Maria Stuartin toisen puolison, vuonna 1567 kuolleen Darnleyn murhaajana, mutta peloteltu oikeus vapautti hänet. Samana vuonna Bothwell avioitui Marian kanssa. Skotlannin aateliston kapinoinnin alkaessa Bothwell siirtyi Orkneysaarille ja sieltä Norjaan. Elämänsä lopulla hän oli vangittuna Tanskassa.


title: Sébastien Bourdon

text: Sébastien Bourdon (1616–1671) oli ranskalainen barokkimaalari ja graafikko, Poussinin ja Lorrainin opettama. Bourdon oli vuosina 1652–1654 Ruotsissa kuningatar Kristiinan hovimaalari ja teki Kristiinasta monta muotokuvaa. Niitä ovat mm. rintakuva Ruotsin kansallismuseossa ja ratsastajakuva Prado-museossa Madridissa. Muotokuvien lisäksi Bourdon maalasi uskonnollisia, historiallisia ja mytologisia sommitelmia. Tyyli niissä on kevyt ja taiturillinen. Vuodesta 1655 hän oli Ranskan taideakatemian johtaja.


title: Uusi Aika (viikkolehti)

text: Uusi Aika oli vuosina 1900–1901 ilmestynyt teosofinen viikkolehti, jota julkaisivat Pekka Ervast ja Jean Boldt.


title: Uusi Aika (viikkolehti)

text: Lehti sai alkunsa, kun Boldt haki sosialidemokraattisen "Työmies"-sanomalehden päätoimittajan paikkaa vuonna 1899. Boldtia ei valittu tehtävään, ja hän päätti perustaa yhdessä Ervastin kanssa oman teosofisen sanomalehden. Boldt oli vuotta aikaisemmin toimittanut muutaman numeron verran ilmestynyttä "Humanitas"-lehteä ja Ervast puolestaan kirjoittanut teosofiaa esitelleitä artikkeleita "Nya Presseniin" ja "Päivälehteen". Myös "Humanitas" julkaisi Ervastin kirjoituksia.


title: Uusi Aika (viikkolehti)

text: Lokakuussa 1900 ilmestyneestä näytenumerosta otettiin Suomessa ennenkuulumattoman suuri 165 000 kappaleen painos, jota levitettiin erityisesti työväestön keskuuteen. "Uusi Aika" sai myönteisen vastaanoton ja myös Boldt uskoi siitä tulevan ”maailman parhaan lehden”, mutta julkaiseminen kuitenkin loppui jo heinäkuussa 1901. Lehdessä ilmestyi muun muassa alkuosa Ervastin vuosina 1895–1899 kirjoittamasta teoksesta "Valoa kohti".


title: Sancak

text: Sancak (lausutaan [sanˈdʒak]) oli Osmanien valtakunnassa hallintopiiriä tarkoittava termi. Valtakuntaan kuuluneet eyaletit eli provinssit jakautuivat useisiin sancakeihin, joita johtivat sancak-beyt eli piiriherrat tai korkea-arvoiset virkamiehet kuten paššat. Valtakunnan alkuaikoina sancakilla tarkoitettiin sotilaslääniä, vaikka 1500-luvulle tultaessa termi oli laajentunut tarkoittamaan myös siviilihallintoon kuuluvaa piiriä.


title: Sancak

text: Sancak tulee alun perin pistämistä ja seivästämistä tarkoittaneesta verbistä "sanc-mak", jolla voitiin kuvata esimerkiksi vastustajan keihästämistä taistelukentällä tai seipään pystyttämistä maahan. Keskiaikaisessa Seldžukkien valtakunnassa sanalla kuvattiin kuninkaallista insigniaa ja tunnusta, jonka sulttaani toi mukanaan esimerkiksi taistelukentälle. Merkitys laajeni kuvaamaa lippuja erityisesti poliittisen vallan symbolina. Esimerkiksi Topkapin palatsissa säilytettyä ja pyhänä esineenä pidettyä profeetta Muhammadin lippua kutsuttiin nimellä "Sancak-ı Şerif". Osmanien valtakunnan aikana maantieteellistä aluetta tarkoittanut sancak kääntyisi alkuperäisessä mielessä sananmukaisesti "lippulääniksi".


title: Sancak

text: Piirien lukumäärä provinsseissa vaihteli tapauskohtaisesti ja suuresti riippuen muun muassa siitä, kuinka paljon kyseisessä provinssissa oli asukkaita tai kuinka suuri se oli kooltaan. Esimerkiksi vuonna 1609 historioitsija Ayn-i Ali kartoitti vallinnutta järjestelmää ja merkitsi ylös, että Rumeliassa oli 24 sancakia, mutta näistä kuusi sijaitsi Peloponnesoksella ja ne oli irrotettu muodostamaan oma Morean provinssi. Lisäksi muun muassa Anatoliassa oli 14 ja Damaskoksen provinssissa 11 sancakia. Lisäksi oli olemassa provinsseja, joissa poikkeuksellisesti ei käytetty muodollista jakoa piireihin, kuten Bagdadin provinssi Irakissa, Al-Hasan provinssi Arabiassa ja Egyptin, Tripolin, Tunisian ja Algerian provinssit pohjois-Afrikassa.


title: Sancak

text: Tyypillisesti jo 1600-luvun alussa provinssit kuitenkin jaettiin sancakeihin ja tavallisesti niiden keskuksena toimi kaupunki, jonka mukaan piiri oli myös usein nimetty. Nimi ja piirin alue saattoivat periytyä myös historiallisista Anatolian pienistä ruhtinaskunnista, beylikeistä, jotka hallitsivat Turkkia ennen Osmanien valtakuntaa. Näitä olivat esimerkiksi Karesin, Saruhanin, Aydınin, Menteşen, Germiyanin, Hamidin ja Teken sancakit.


title: Sancak

text: Sancakia pienempi hallintoalue oli "kaza", jota johti "kadi". Kazat puolestaan jaettiin "müdür"ien johtamaan "nahiyeihin" ja kyliin ("karye"), joita johtivat kyläpäälliköt eli "mukhtarit".


title: Sancak

text: Serbian ja Montenegron rajamailla sijaiseva Sandžakin alue peri nimensä osmanihallinnon ajalta, jolloin se oli Novi Pazarin sancak.


title: Liberaalipuolue – Vapaus valita

text: Liberaalipuolue – Vapaus valita on suomalainen vuodesta 2016 alkaen puoluerekisterissä ollut puolue, joka kannattaa yksilönvapauksia, julkisen sektorin pienentämistä sekä järkiperusteista päätöksentekoa.


title: Liberaalipuolue – Vapaus valita

text:
Perustettaessa puolue otti nimekseen Kansallinen Viskipuolue.
Idea puolueen perustamiseen lähti liikkeelle vuonna 2014, kun viranomaiset kielsivät Olut & Viski Expo -tapahtumaa käyttämästä nimessään sanaa "viski".


title: Liberaalipuolue – Vapaus valita

text: Puoluekokous 14. toukokuuta 2016 päätti muuttaa puolueen nimen muotoon "Liberaalipuolue". Patentti- ja rekisterihallitus ei kuitenkaan hyväksynyt uutta nimeä, sillä se muistutti liikaa Suomen Liberaalinen Puolue ry:n ja Liberaalit ry:n nimiä. 17. kesäkuuta 2016 uusi puoluekokous päätti muuttaa nimen nykyiseen muotoonsa "Liberaalipuolue – Vapaus valita". Nimi hyväksyttiin 21. kesäkuuta Patentti- ja rekisterihallituksessa, sillä nimen "lisäosa" "Vapaus valita" riitti erottamaan sen edellisen nimenmuutoksen estäneiden yhdistysten nimistä.


title: Liberaalipuolue – Vapaus valita

text: Tammikuussa 2017 liberaalipuolue sai ensimmäisen kunnanvaltuutettunsa, kun Pudasjärvellä Toivo Miettinen erosi perussuomalaisista ja siirtyi liberaalipuoleen Oulun piirijärjestöön.


title: Liberaalipuolue – Vapaus valita

text: Kuntavaaleissa 2017 puolueen puheenjohtaja Juhani Kähärä valittiin Espoon kaupunginvaltuustoon, jonka lisäksi Helsinki sai ensimmäiset liberaalipuolueen varavaltuutettunsa Amos Aholan ja Leo Bergmanin.


title: Liberaalipuolue – Vapaus valita

text: Liberaalipuolue kuvaa itseään laajaa yksilönvapautta ja elinkeinovapautta edistämään pyrkiväksi puolueeksi. Puolue katsoo, että ”jokaisella on oikeus elää elämäänsä kuten parhaaksi näkee, kunhan ei aiheuta haittaa toisille ihmisille, eläimille tai ympäristölle”, ja kannattaa esimerkiksi taksi-, ammattiajo-, anniskelu- ja rahankeräysluvan sekä alkoholi-, uhkapeli-, raideliikenne- ja sähkönsiirtomonopolin lakkauttamista. Puolue haluaa Suomeen olosuhteet, joissa yrittäminen ja työn tekeminen on kannattavaa. Puolueen mukaan aikuisten ihmisten holhoamisesta ja kaikkia elämänalueita säätelevästä byrokratiasta tulee luopua.


title: Liberaalipuolue – Vapaus valita

text: Liberaalipuolueen mielestä julkista sektoria on pienennettävä, minkä lisäksi julkisesti rahoitetuille tehtäville on oltava vankat perusteet. Lähtökohtana puolue pitää sitä, että julkisin varoin kustannetaan vain sellaiset yhteiskunnan toiminnot, joita ei pystytä järjestämään toimivasti tai turvallisesti ilman viranomaisvalvontaa. Vähiten tarpeellisen julkisen toiminnon tulisi tuottaa enemmän hyvinvointia kuin mitä haitallisin verotuskohde aiheuttaa haittaa. Palvelut tulee tuottaa tavoilla, joilla parhaiten pystytään vastaamaan asetettuihin vaatimuksiin.


title: Liberaalipuolue – Vapaus valita

text: Liberaalipuolueen mukaan työmarkkinoita pitäisi vapauttaa esimerkiksi purkamalla työehtosopimusten yleissitovuus. Puolue haluaa purkaa sosialaliturvan kannustinloukkuja siirtymällä perustuloon tai sosiaaliturvatilimalliin. Puolueen mielestä tämänhetkinen (2016) eläkejärjestelmä ei ole oikeudenmukainen sukupolvien välillä, koska eläkemaksuja on korotettu vaikka suurin osa eläkemaksuista käytetään nykyisten eläkeläisten eläkkeiden maksuun.


title: Liberaalipuolue – Vapaus valita

text: Puolueen mielestä jokaiselle kansalaiselle tulee taata mahdollisuus terveydenhuoltoon, ja viime kädessä pääsy tarpeellisiin terveyspalveluihin tulee turvata julkisen sektorin toimesta. Kuitenkin mahdollisuutta terveyspalveluiden valitsemiseen olisi lisättävä.


title: Liberaalipuolue – Vapaus valita

text: Koulutuksessa valtion tulee taata kansalaisilleen tasaveroiset mahdollisuudet kehittää itseään. Lahjakkaille oppilaille tulee kuitenkin antaa mahdollisuudet opiskella nopeammin. Lisäksi kaikille lapsille on tarjottava mahdollisuus varhaiskasvatukseen, sillä puolueen mukaan se parantaa heikko-osaisten mahdollisuuksia sekä ehkäisee syrjäytymistä.


title: Liberaalipuolue – Vapaus valita

text: Liberaalipuolue kannattaa julkisen sektorin toimintojen karsimista ja valtion budjetin pienentämistä. Puolue kannattaa verotuksen painopisteen siirtoa pois työn verotuksesta haittaveroihin, ja muihin sellaisiin veroihin, jotka aiheuttavat mahdollisimman vähän taloudellista hukkaa. Puolue kannattaa auto-, ajoneuvo-, Yle-, kirkollis- ja varainsiirtoverojen lakkauttamista.


title: Liberaalipuolue – Vapaus valita

text: Kuntavaaleissa 2017 liberaalipuolue saavutti yhden valtuustopaikan Espoossa. Parikkalassa liberaalien listalta valittiin neljä sitoutumatonta valtuutettua, jotka kuitenkin muodostavat oman liberaaleista erillisen valtuustoryhmänsä. Lisäksi puolueella on varavaltuutetut Akaalla ja Nurmijärvellä sekä kaksi varavaltuutettua Helsingissä. Puolueen kannatus koko maan alueella oli 0,2 prosenttia.


title: Digitalisaatio

text: Digitalisaatio tai digitalisoituminen tarkoittaa digitaalisen tietotekniikan yleistymistä arkielämän toiminnoissa. Sen voidaan katsoa alkaneen 1980-luvun kotitietokoneiden käyttöönotosta. Lisäksi yhteisöllisyyden ja kansalaisdemokratian vaikutuskanavat ovat laajentuneet. Digitalisaatio on poistanut aikaan, tilaan, tiedonsaantiin ja osallistumiseen liittyviä rajoituksia kansalaisten vuorovaikutuksesta ympäröivän yhteiskunnan kanssa.


title: Digitalisaatio

text: Digitalisaatio on monimuotoistanut palvelutyötehtäviä. Kehityskulku on muuttanut liiketoimintamalleja ja luonut uusia arvonlisäys- ja ansaintamahdollisuuksia.


title: Digitalisaatio

text: Teknologioiden lisäksi digitalisaatiossa hyödynnetään digitaalisten palveluiden myötä muuttunutta asiakaskäyttäytymistä ja markkinoiden toimintatapoja. Esimerkiksi älypuhelinten yleistyttyä ihmiset käyttävät internet-palveluita jopa kymmeniä kertoja päivässä ja uusissa käyttötilanteissa kuten julkisissa kulkuneuvoissa. Markkinoiden toimintatapoja taas muuttavat esimerkiksi jakamistalous tai lainsäädäntö.


title: Digitalisaatio

text: Digitalisaatio on muuttanut kuluttajan ja yritysten valtasuhteita. Kuluttajan mahdollisuudet ovat kasvaneet ja yritykset ovat joutuneet kansainväliseen kilpailuun.


title: Digitalisaatio

text: Yrityksille digitalisaatio on keino uudistaa liiketoimintaa. Esimerkkejä: Digitalisaatio vaikuttaa sekä palvelutoimintaan että teollisuuteen, ja aiheuttaa rakennemuutosta kun työpaikkoja katoaa joiltakin aloilta ja syntyy toisille aloille.


title: Digitalisaatio

text: Suomessa digitalisaatio käynnistyi 1980-luvulla digitaalisten teknologioiden alkaessa yleistyä arkielämän toiminnoissa, aluksi kotitietokoneiden myötä. Matkapuhelimet ja internet yleistyivät nopeasti: vuonna 1990 joka kymmenennessä kotitaloudessa oli matkapuhelin, vuonna 2001 määrä oli 89 %. 1990-luvun lopulla internetliittymien määrä lisääntyi 60–70 %:lla vuodessa. Mediasektori on digitalisoitunut nopeasti, kun taas esimerkiksi sähköiset asiakasrekisterit ja tietokannat ovat kehittyneet hitaammin.


title: Digitalisaatio

text: Suomen valtiovarainministeriö suunnittelee, että julkishallinnon digitalisaatiossa kansalaiset ja yritykset tuodaan julkisten palveluiden kehityksen keskiöön. Seniorien hyvinvointia voidaan parantaa älykkäillä terveyspalveluilla, lapset voivat oppia historiaa ja maantiedettä virtuaaliympäristöissä ja oman auton omistamisen tarve voi poistua, kun julkisen liikenteen palvelut pystytään tarjoamaan kokonaisvaltaisesti.


title: Eyalet

text: Eyalet (, lausutaan [ejaːˈlet]), beylerbeylik ja paššalik, olivat Osmanien valtakunnassa provinsseista eli suurimmista hallinnollisista alueista käytettyjä nimityksiä. Provinsseja hallitsivat korkea-arvoiset ja vaikutusvaltaiset kenraalikuvernöörit, jotka olivat usein arvoltaan paššoja. Provinssit jakautuivat hallintopiireihin eli sancakeihin.


title: Eyalet

text: Aluksi osmanit eivät vielä jakaneet alaisuuteensa kuuluvia alueita provinsseiksi. Sen sijaan ensimmäiset sulttaanit Osman ja Orhan I jakoivat alueet hallinnollisina perintömaina pojilleen ja muille perheenjäsenilleen, sekä tärkeimmille alamaisilleen. Hallinnollisten perintömaiden jakamisesta prinsseille tuli todennäköisesti käytäntö 1300-luvun puolen välin jälkeen. Murad I:n ja hänen poikansa Bayezid I:n valloitusten vuoksi vuosisadan lopulla syntyi tarvetta valtakuntaan kuuluvien alueiden hallinnon muodolliseen organisoimiseen. Bayezid I:n ensimmäisinä hallintovuosina valtakunta jaettiin kahteen provinssiin; Euroopassa olevaan Rumeliaan ja Aasian puoleiseen Anatoliaan. Kolmas provinssi Rûm perustettiin vuosisadan vaihteessa ja sen pääkaupungiksi tuli Amasya. Vuonna 1527 kirjoitettuun luetteloon oli lisätty neljä provinssia: Egypti, Syyria, Diyarbakır ja Kurdistan.


title: Eyalet

text: 1500-luvulla eyaletit jaettiin pienempiin hallintopiireihin, "sancak"eihin. Sancakien määrä vaihteli provinssin koon ja väkiluvun mukaan, mutta yleensä kukin eyalet koostui useammasta sancakista. Poikkeuksia olivat muun muassa Bagdadin provinssi Irakissa ja Al-Hasan provinssi Arabiassa sekä osa Pohjois-Afrikan provinsseista, jotka eivät jakautuneet sancakeihin, vaan niissä käytettiin pienempiä osahallintoalueita. Vuonna 1609 historioitsija Ayn-i Ali kartoitti vallinnutta järjestelyä ja hänen kirjoittamastaan luettelossa provinsseja oli jo 32. Osa näistä oli syntynyt entisten provinssien jaosta, mutta mukana oli myös uusia valloituksia, kuten Tripoli, Kypros ja Tunisia.


title: Eyalet

text: Provinsseja hallitsivat korkea-arvoiset ja vaikutusvaltaiset kenraalikuvernöörit, joiden arvonimi oli osmanien ajan ensimmäisinä vuosisatoina beylerbeyi ("päälliköiden päällikkö"). Myöhempinä aikoina kuvernöörin arvonimi oli tyypillisesti pašša. Myös kenraalikuvernöörien keskuudessa vallitsi oma hierarkiansa ja Rûmin eyaletin pašša oli yleensä muiden esimies.


title: Tempo (kauppaketju)

text: Tempo oli Ruotsissa 1932–1985 toiminut tavarataloketju, jonka pohjalta perustettiin 1933 samanniminen mutta muuten täysin itsenäinen Tempo-tavarataloketju myös viiteen Suomen kaupunkiin. Suomessa tavaratalojen toiminta loppui 1970-luvun puolivälissä. Ruotsissa Tempo-nimi on yhä käytössä Axfood-yhtiön yhtenä ruokakauppaketjuna.


title: Tempo (kauppaketju)

text: Ruotsalainen Tempo-ketju lähti liikkeelle Åhlén & Holm -yrityksen Tukholman Östermalmille vuonna 1932 perustamasta tavaratalosta. Vuosina 1977–1978 Tempo-ketjuun liitettiin myös EPA-tavarataloketju, ja senkin myymälöiden nimeksi tuli Tempo. Vuonna 1985 osa Tempo-tavarataloista lopetettiin ja osa muutettiin Åhléns-tavarataloiksi.


title: Tempo (kauppaketju)

text: Nykyisin Tempo-nimi on Ruotsissa käytössä Axfood-yhtiön yhtenä ketjunimenä. Nykyiset Tempot ovat pieniä päivittäistavarakauppoja.


title: Tempo (kauppaketju)

text: Tempo-tavarataloja oli Suomessa vuodesta 1933 aina 1970-luvun puoliväliin Helsingin Erottajalla ja Hakaniemessä , Tampereen Tempon talossa, Turussa, Oulussa ja Jyväskylässä.


title: Tempo (kauppaketju)

text: Ketjun perusti Uudessakaarlepyyssä syntynyt liikemies John Nylund (1880–1940) ja hänen kuoltuaan sitä johti hänen poikansa Ingmar..


title: Tempo (kauppaketju)

text: John Nylund toimi ennen Suomen itsenäistymistä Vaasassa, mutta siirsi liiketoimintansa 1918 sisällissodan jälkeen Helsinkiin. Aleksanterinkatu 30:ssa sijainnut liike menestyi hyvin vuosien 1928–29 noususuhdanteessa, mutta 1930-luvun alun lamassa se joutui suuriin vaikeuksiin.


title: Tempo (kauppaketju)

text: Nylund oli vuosina 1903–1904 ollut siirtolaisena Yhdysvalloissa ja nähnyt siellä muun muassa Woolworthin kaltaisia ”five cent store” -kauppoja, joissa tuotteet oli ryhmitelty kiinteisiin hintaryhmiin, usein samanhintaiset tavarat samalla pöydällä. Kauppojen liikeidea perustui pienen voittomarginaalin mahdollistamiin edullisiin hintoihin ja siitä seuraavaan suureen myyntivolyymiin. 1930-luvulla Nylund sai tietää tuntemansa ruotsalaisen Åhlén & Holmin perustavan samankaltaisia myymälöitä Ruotsiin Tempo-nimellä, jonka myös Nylund sai käyttöönsä Suomessa Åhlénin ja Holmin kannustamana ryhtymättä sen suurempaan yhteistyöhön ruotsalaisyrityksen kanssa. Nylundin poika sai olla harjoittelijana Ruotsin Tempossa.


title: Tempo (kauppaketju)

text: Ensimmäinen Tempo avattiin Helsinkiin Bulevardin ja silloisen Heikinkadun (nyk. Mannerheimintien) kulmatontin matalaan b-taloon 10. lokakuuta 1933. Ovien avaamishetkellä nähtiin Suomen ensimmäinen asiakasrynnistys, jota poliisi oli taltuttamassa. Myöhemmin liikkeen tilat ulottuivat lisäksi Bulevardin kulman korkeaan uusrenessanssitaloon. Matala talo purettiin 1970-luvun puolivälissä Suomen Yhdyspankin rakennuttaman uudisrakennuksen tieltä.Monipuolisen käyttötavaravalikoiman lisäksi myymälässä oli myös elintarvikeosasto.


title: Tempo (kauppaketju)

text: Toinen myymälä avattiin Hakaniemeen Siltasaarenkatu 1:een ja kolmas Tampereelle Nylundin rakennuttamaan funkistyyliseen Tempon taloon 20. maaliskuuta 1939.


title: Tempo (kauppaketju)

text: John Nylund kuoli 60-vuotiaana talvisodan loppuviikkoina, minkä jälkeen poika Ingmar Nylund (1910–1973) siirtyi varatoimitusjohtajasta toimitusjohtajaksi. Muita johtohenkilöitä olivat Lars Nylund ja Torvald Sundelin. Sotien jälkeen avattiin myymälät Turkuun (Humalistonkatu 5), Jyväskylään (Kauppakatu 15, 1961 - 1973, ks. Kirjastot.fi vastaus 20.12.2012) ja Ouluun (Isokatu 28, avattu 27.2.1956).


title: Tempo (kauppaketju)

text: Tempon mainoslauseena oli: "Hyvää tavaraa huokein hinnoin".


title: Tempo (kauppaketju)

text: 5.5m-luokan kilpapurjehtijanakin tunnettu Ingmar Nylund kuoli 1973, ja Tempo-ketjun toiminta päättyi uudenlaisen kilpailun ja kasvaneen tavaratarjonnan myötä.


title: Tervajoen koulu

text: Tervajoen koulussa on 74 oppilasta ja 5 vakituista opettajaa. Koulussa on luokat 1-6. Samassa rakennuksessa toimii myös esiopetusryhmä ja päiväkoti. Se sijaitsee Vaasassa Tervajoen taajamassa.


title: Tervajoen koulu

text: Tervajoen koulun perusti Vähänkyrön kunta ja opiskelu siellä alkoi vuonna 1980. Kuuttilan ja Ylipään koulut lakkautettiin Tervajoen koulun perustamisen johdosta.


title: Tervajoen koulu

text: Koulun vieressä on pieni, noin puolen hehtaarin kokoinen Ekometsäksi kutsuttu metsikkö, jossa kasvaa useita puulajeja. Se istutettiin vuosien 1980 ja 1981 aikana. Nimeä Ekometsä on käytetty metsän istuttamisesta asti. Koulun oppilaat toivat puiden siemenet kotoaan ja ne istutettiin metsäksi.


title: Tervajoen koulu

text: Tervajoen koulussa oli sisäilmaongelmia, jonka takia muutamille oppilaille tuli oireita. Tästä syystä koulun vanhempainyhdistys järjesti koululakon lokakuussa 2011. Lakon aikana koulussa oli yhteensä alle kymmenen oppilasta. Vanha koulu päätettiin purkaa ja tilalle rakennettiin uusi, jonka seurauksena oppilaat siirtyivät alkuvuodesta 2012 parakkeihin. Parakkitilat olivat käytössä neljä vuotta.


title: Tervajoen koulu

text: Koulun rehtorit ovat olleet Anu Vaarasto, Jorma Liljeqvist ja Erkki Kataja-Rahko. Nykyään rehtorina toimii Tuulia Halkola ja hän on ollut koulun rehtori vuodesta 2006.


title: Tervajoen koulu

text: Uuden koulun rakennustyöt aloitettiin loppuvuodesta 2014 ja se valmistui maaliskuussa 2016. Nykyisessä rakennuksessa on ruokala ja tilava liikunta- ja juhlasali, joita ei ollut vanhassa koulussa.


title: Jess Thorup

text: Jess Thorup (s. 21. helmikuuta 1970) on tanskalainen jalkapallovalmentaja ja entinen hyökkääjä. Lokakuusta 2018 lähtien hän on toiminut belgialaisseura KAA Gentin päävalmentajana.


title: Jess Thorup

text: Thorup aloitti pelaajauransa Odense BK:n juniorijoukkueissa ja nousi vuonna 1989 seuran edustusmiehistöön. Hän edusti Odensea 1990-luvun alun vuosina, kun mestarijoukkue putosi pääsarjatasolta ja nousi takaisin kaudeksi 1992/93. Odensen paidassa Thorup voitti Tanskan cupin mestaruuden vuosina 1991 ja 1993. Hän pelasi seurassa 134 ottelua ja tehtaili 29 maalia, kunnes siirtyi kesällä 1996 KFC Uerdingeniin. Thorup viihtyi 2. Bundesliigassa puolitoista kautta, kunnes tammikuussa 1998 siirtyi Itävallan Bundesliigaa FC Tirol Innsbruckiin. Visiitti Itävallassa jäi kevään mittaiseksi ja kesällä 1998 Thorup palasi kotimaahansa Esbjergin joukkueeseen. Hän pelasi seurassa seitsemän kautta, joista kaudella 2000/01 seura pelasi 1. divisioonaa. Thorup oli seuran kantavia pelaajia urakoiden 203 ottelussa ja tehden 58 maalia. Kesällä 2005 hän siirtyi norjalaiseen HamKamiin, josta palasi vielä Esbjergiin lopettaen uransa vuonna 2006.Thorup aloitti valmennusuransa Esbjergin apuvalmentajana tammikuussa 2006. Marraskuussa 2008 hänestä tuli seuran päävalmentaja Troels Bechin potkujen jälkeen. Hän palasi apuvalmentajaksi vuodenvaihteessa Ove Pedersenin tultua seuran peräsimeen. Maaliskuussa 2011 hän nousi jälleen päävalmentajaksi Pedersenin saatua potkut. Vaikea kausi 2010/11 päättyi lopulta putoamiseen Tanskan liigasta, vaikka cupissa joukkue eteni aina välieriin saakka. Kaudella 2011/12 Thorup luotsasi Esbjergin 1. divisioonan mestariksi ja takaisin pääsarjaan. Kaudella 2012/13 joukkue menestyi hyvin ja oli liigassa neljäs. Kauden huipensi Tanskan cupin mestaruus, joka oli Esbjergille ensimmäinen 37 vuoteen. Kauden jälkeen Thorup jätti seuran ja jatkoi uraansa Tanskan U21-maajoukkueen päävalmentajana.


title: Jess Thorup

text: Thorupin johdolla Tanska eteni alle 21-vuotiaiden EM-kisoissa 2015 aina välieriin saakka. Unelma finaalista kaatui lopulta 4–1 tappioon Ruotsille. Suoritus oli Tanskan paras sitten vuoden 1992 kisojen välieräpaikan. Kesällä 2015 hän siirtyi Tanskan tuoreen mestarijoukkue FC Midtjyllandin peräsimeen. Thorup luotsasi Midtjyllandin kausilla 2015/16 ja 2016/17 europeleihin, mutta mestaruuden uusiminen ei seuralta onnistunut. Kaudella 2017/18 Midtjylland sijoittui liigan runkosarjassa toiseksi tasapistein Brøndby IF:n kanssa. Ylemmässä loppusarjassa Midtjylland pelasi vahvan loppukauden ja voitti kauden viisi viimeistä ottelua. Brøndby voitti puolestaan vain yhden kauden viidestä viimeisestä ottelusta ja näin Midtjylland nousi Tanskan mestariksi neljän pisteen erolla.


title: Jess Thorup

text: Lokakuussa 2018 Thorup jätti Midtjyllandin ja siirtyi Belgian pääsarjaan KAA Gentin päävalmentajaksi.


title: Justice League (elokuva)

text: Justice League on vuonna 2017 ensi-iltansa saanut Zack Snyderin ohjaama sekä Chris Terrion ja Joss Whedonin käsikirjoittama yhdysvaltalainen supersankarielokuva, joka perustuu DC Comicsin luomaan supersankariryhmään Oikeuden Puolustajat. Se on Worlds of DC:n viides elokuva ja sen pääosissa ovat Ben Affleck, Henry Cavill, Amy Adams, Gal Gadot, Ezra Miller, Jason Momoa, Ray Fisher, Jeremy Irons, Diane Lane, Connie Nielsen ja J. K. Simmons. Elokuvassa Teräsmiehen muistoa kunnioittava Batman yhdistää voimansa Ihmenaisen, Salaman, Vesimiehen ja Kyborgin kanssa pelastaakseen planeetan Steppenwolfilta ja parademoneilta.


title: Justice League (elokuva)

text: Elokuva julkistettiin lokakuussa 2014, Snyderin ja Terrion ollessa kiinnitettyinä ohjaajaksi ja käsikirjoittajaksi. Kuvaukset alkoivat huhtikuussa 2016 ja päättyivät lokakuussa 2016. Snyder jätti projektin toukokuussa 2017 tyttärensä kuoleman vuoksi, jolloin Whedon sai tehtäväkseen työstää muutamia lisäkohtauksia ja viedä loppuun elokuvan jälkituotannon. Snyder sai yksin kunnian ohjauksesta, mutta Whedon kreditoitiin toiseksi käsikirjoittajista.


title: Justice League (elokuva)

text: "Justice League" sai maailmanensi-iltansa Pekingissä 26. lokakuuta 2017. Elokuvateattereihin se saapui Suomessa 15. marraskuuta 2017 ja Yhdysvalloissa 17. marraskuuta 2017. Elokuva sai sekalaisen vastaanoton. Kriitikot ylistivät toimintakohtauksia sekä näyttelijöiden roolisuoritusta (erityisesti Gadotin ja Millerin), mutta kritisoivat elokuvan juonta juoneksi, Steppenwolfia heikoksi viholliseksi sekä tietokonegrafiikkaa liialliseksi. Elokuvaa ylistettiin valoisammaksi kuin edellisiä Worlds of DC:n elokuvia, mutta myös juoneltaan ristiriitaisemmaksi.


title: Justice League (elokuva)

text: Tuhansia vuosia sitten Steppenwolf ja hänen armeijansa pelolla itseään ruokkivia parademoneita yrittävät valloittaa Maan kolmen emolaatikoiksi kutsutun kuutionmuotoisen laitteen avulla. Amatsonit, atlantislaiset, ihmiset, Vihreät Lyhdyt ja Olympolaiset jumalat kuitenkin torjuvat Steppenwolfin hyökkäyksen, minkä jälkeen amatsonit, atlantislaiset sekä ihmiset ottavat kukin yhden emolaatikon ja kätkevät ne.


title: Justice League (elokuva)

text: Nykyhetkessä maailma suree yhä Teräsmiehen kuolemaa. Ihmiskunnan tunteman pelon aistinut Steppenwolf aikoo parademoniensa kanssa yrittää uudelleen Maan valtaamista saadakseen takaisin mestarinsa Darkseidin luottamuksen. Hän hyökkää Themysciraan ja varastaa siellä olevan emolaatikon, minkä jälkeen amatsonikuningatar Hippolyta varoittaa tytärtään Diana Princea tästä. Bruce Wayne päättää edetä suunnitelmassaan koota metaihmisistä ryhmän uhan torjumiseksi ja yrittää värvätä ”Vesimiehenä” tunnetun puoliatlantislaisen Arthur Curryn sekä yli-inhimillisen nopeuden omaavan Barry Allenin, kun taas Diana yrittää värvätä kyborgiksi muutetun Victor Stonen. Arthur ja Victor kieltäytyvät, mutta Barry suostuu liittymään. Victor muuttaa mielensä, kun parademonit kidnappaavat hänen isänsä Silas Stonen ja joukon muita S.T.A.R. Labsin tiedemiehiä löytääkseen ihmisten kätkemän emolaatikon.


title: Justice League (elokuva)

text: Steppenwolf hyökkää Atlantikseen ja onnistuu saamaan sieltä toisen emolaatikon, Arthurin lähtiessä hänen peräänsä. Gotham Cityn poliisipäällikkö James Gordon kertoo ryhmälle kuinka parademonien oli havaittu liikkuvan maanalaisissa tunneleissa ja he päättelevät Steppenwolfin piileskelevän hylätyssä laitoksessa. Bruce, Diana, Barry ja Victor onnistuvat pelastamaan kidnapatut tiedemiehet, mutta laitokseen alkaa tulvia vettä. Atlantiksen hyökkäyksen jälkeen mielensä muuttanut Arthur kuitenkin pelastaa heidät ja liittyy ryhmään. Victor noutaa viimeisen emolaatikon sen kätköpaikasta ja Bruce päättää käyttää sitä herättääkseen Teräsmiehen jälleen henkiin, sekä pysäyttääkseen Steppenwolfin että palauttaakseen ihmiskunnan toivon. Diana ja Arthur suhtautuvat suunnitelmaan epäluuloisesti, mutta Brucella on hätäsuunnitelma, jos Teräsmies hyökkäisi heidän kimppuunsa.


title: Justice League (elokuva)

text: He kaivavat Teräsmiehen ruumiin ylös haudastaan ja asettavat sen kryptonilaisaluksen vesiin ennen kuin aktivoivat emolaatikon Barryn voimilla herättääkseen Teräsmiehen jälleen henkiin. Teräsmies kärsii kuitenkin osittaisesta muistinmenetyksestä ja hyökkää ryhmän kimppuun, kun Victor vahingossa ampuu häntä. Mutta viime hetkellä Bruce paljastaa hätäsuunnitelmansa ja kutsuu paikalle Lois Lanen. Loisin näkeminen saa Teräsmiehen rauhoittumaan ja hän lähtee tämän mukana Smallvilleen saadakseen takaisin loputkin muistonsa. Mutta viimeisen emolaatikon jäädessä vartioimatta, Steppenwolf onnistuu helposti viemään sen.


title: Justice League (elokuva)

text: Viisikko lähtee ilman Teräsmiestä Venäjälle, missä Steppenwolf yhdistää jälleen emolaatikot, aikomuksenaan muokata Maa samanlaiseksi kuin oma kotiplaneettansa. Ryhmä taistelee parademoneita vastaan ja Victor yrittää Steppenwolfin estoista huolimatta erottaa emolaatikot toisistaan. Lopulta Teräsmies saapuu ja auttaa Barrya evakuoimaan kaupungin sekä Victoria erottamaan emolaatikot. Kuusikko saa etulyöntiaseman Steppenwolfia vastaan, ajaen nyt vuorostaan tämän pelon partaalle. Parademonit aistivat Steppenwolfin pelon ja teleporttaavat hänet mukanaan väkisin Maasta.


title: Justice League (elokuva)

text:
Taistelun jälkeen Bruce päättää jälleenrakentaa Waynen kartanon tehdäkseen siitä ryhmän päämajan ja päättää Dianan kanssa varautua mahdollisiin uusiin jäseniin. Diana alkaa toimia ”Ihmenaisena” julkisesti, Barry tekee vaikutuksen isäänsä saamalla työpaikan Central Cityn poliisivoimista, Victor palaa S.T.A.R. Labsiin opettelemaan isänsä avustuksella kykyjensä hallintaa, Arthur palaa takaisin Atlantikseen ja Teräsmies palaa entiseen elämäänsä Clark Kentinä. Lopputekstien välissä näytetyssä kohtauksessa Barry ja Teräsmies päättävät kilpailla siitä kumpi on nopeampi. Lopputekstien jälkeen näytetyssä kohtauksessa Lex Luthor on paennut Arkhamin mielisairaalasta ja värvää palkkamurhaaja Slade Wilsonin osaksi omaa ryhmäänsä sankareita vastaan.
Alun perin Warner Bros. palkkasi Michele ja Kieran Mulroneyn tekemään käsikirjoituksen Oikeuden Puolustajat -elokuvalle. Samoihin aikoihin peruttiin Joss Whedonin suunnittelema elokuva Ihmenaisesta sekä David S. Goyerin suunnittelema elokuva Salamasta. Käsikirjoitus elokuvalle, jolle annettiin nimi "Justice League: Mortal", sai positiivista palautetta. Koska "Superman Returnsin" tuotto jäi alhaiseksi, Brandon Routhia ei pyydetty uusimaan Teräsmiehen roolia, eikä elokuvassa "Batman Begins" näytellyttä Christian Balea pyydetty Batmanin rooliin. "Justice League: Mortalin" oli tarkoitus aloittaa aivan uusi elokuvasarja, johon kuului useita jatko-osia ja spin-off -elokuvia.


title: Justice League (elokuva)

text: Käsikirjoittajien lakko 2007–2008 kuitenkin viivästytti projektia, kuten myös tuotantopaikan vaihtuminen useita kertoja. Vuonna 2008 elokuva julistettiin peruutetuksi ja studio yritti toteuttaa ensin sooloelokuvia pääsankareista. Vuonna 2011 ilmestynyt "Green Lantern" ei kuitenkaan menestynyt ja ainoaksi sooloelokuvaprojektiksi, joka eteni kunnollista tahtia, jäi vuoden 2013 elokuva "Man of Steel". Pian "Man of Steelin" kuvausten päätyttyä, Warner Bros. palkkasi Will Beallin tekemään käsikirjoituksen uudelle "Justice League" -elokuvalle. Warner Brosin johtaja Jeff Robinov selitti, että "Man of Steel" voisi "asettaa sävyn sille mitkä elokuvat tulevat menemään eteenpäin. Siinä tämä on ehdottomasti ensimmäinen askel." Elokuva sisälsi viittauksia muiden DC-universumin supersankareiden olemassaoloon, ja asettaisi sävyn DC Comicsin hahmojen jaetulle fiktiiviselle elokuvauniversumille. Goyer ilmoitti, että Vihreä Lyhty esiintyisi yhdessä tulevista elokuvista, joka olisi hahmon uudelleenfilmatisointi, eikä liittyisi mitenkään vuoden 2011 elokuvaan. "Man of Steelin" julkaisun myötä, kesäkuussa 2013, Goyer palkattiin käsikirjoittamaan jatko-osa, sekä uusi "Justice League" -elokuva, kun Beallin käsikirjoitus hylättiin studion tyytymättömän vastaanoton vuoksi. Jatko-osan nimeksi paljastettiin "", elokuva, jossa "Man of Steelin" Henry Cavill palaisi Teräsmiehen rooliin, ja jossa Ben Affleck sekä Gal Gadot näyttelisivät Batmania ja Ihmenaista. Elokuvat sijoittuvat eri universumiin kuin Nolanin ja Goyerin "Yön ritari" -trilogia, vaikka Nolan on yhä mukana "Batman v Supermanin" vastaavana tuottajana. Huhtikuussa 2014 julkistettiin, että Zack Snyder ohjaisi myös "Justice League" -elokuvan Goyerin käsikirjoituksen pohjalta. Warner Bros. raportoi myöhemmin, että Chris Terrio uudelleenkirjoittaisi "Justice Leaguen", tehtyään vaikutuksen uudella käsikirjoituksellaan "Batman v Supermanille". Lokakuussa 2014, Warner Bros. ilmoitti, että elokuva julkaistaisiin kaksiosaisena, Worlds of DC:n viidentenä ja kymmenentenä elokuvana, ensimmäisen osan saadessa ensi-iltansa vuonna 2017, ja toisen osan vuonna 2019. Snyder ohjaa molemmat elokuvat. Heinäkuussa 2015, paljastettiin, että Terrio on viimeistellyt työnimellä "Justice League Part One" kulkeneen ensimmäisen elokuvan käsikirjoituksen. Zack Snyderin mukaan elokuvan inspiraationa toimii Jack Kirbyn sarjakuvasarja "Uudet Jumalat", ja että elokuvan roisto olisi Steppenwolf, Apokolips-planeetan sotajoukkojen komentaja ja Darkseidin eno. Hänen hologramminsa nähtiin aiemmin elokuvasta "Batmanin v Superman: Dawn of Justice" poistetussa kohtauksessa kolmen emolaatikon kera. Tuottajat Deborah Snyder ja Charles Roven julkistivat kesäkuussa 2016, että toinen "Justice League" -elokuva tulee olemaan ensimmäisestä elokuvasta erillinen tarina.


title: Justice League (elokuva)

text: Huhtikuussa 2014 Ray Fisher valittiin näyttelemään Victor Stonea / Kyborgia ja tekemään cameo-esiintyminen elokuvassa "" ennen kuin hän esiintyisi isommassa roolissa "Justice League" -elokuvissa. Henry Cavillin, Ben Affleckin, Gal Gadotin ja Amy Adamsin odotetaan myös palaavan elokuvasta "Batman v Superman: Dawn of Justice" tuttuihin rooleihinsa. Lokakuussa 2014 Jason Momoa valittiin näyttelemään Arthur Currya / Vesimiestä, ja tekee ensiesiintymisen "Dawn of Justicessa". 13. tammikuuta 2016 "The Hollywood Reporter" julkisti Amber Heardin olevan neuvotteluissa Meran rooliin. Maaliskuussa 2016 tuottaja Charles Roven kertoi, ettei Vihreä Lyhty esiintyisi Worlds of DC:n elokuvissa ennen toista "Justice League" -elokuvaa. Lisäksi "The Hollywood Reporter" ilmoitti J. K. Simmonsin olevan valittu näyttelemään poliisipäällikkö James Gordonia, ja Heardin vahvistettiin olevan valittu Meran rooliin. Adams myös vahvisti uusivansa Lois Lanen roolin molemmissa "Justice League" -elokuvissa. Huhtikuussa 2016 "The Hollywood Reporter" raportoi Willem Dafoen olleen valittu toistaiseksi tuntemattomaan rooliin, joka myöhemmin paljastettiin Nuidis Vulkoksi. Huolimatta hahmonsa kuolemasta "Batman v Supermanissa" Cavill vahvisti tulevansa esiintymään molemmissa "Justice League" -elokuvissa. Huhtikuun lopulla Jeremy Ironsin raportoitiin palaavan Alfred Pennyworthin rooliin. Saman kuukauden aikana Jesse Eisenberg kertoi palaavansa Lex Luthorin rooliin. Heinäkuussa Julian Lewis Jones valittiin toistaiseksi tuntemattomaan rooliin. Lokakuussa Diane Lane ilmoitti palanneensa Martha Kentin rooliin. Marraskuussa ilmoitettiin, että Kiersey Clemons, joka tulee näyttelemään Iris Westiä elokuvassa "The Flash", tekee pienen esiintymisen "Justice Leaguessa". Saman kuukauden aikana myös paljastettiin, että Ciarán Hinds näyttelee Steppenwolfia. Joulukuussa Warner Bros. vahvisti virallisesti Lanen ja Eisenbergin paluut ja paljasti samalla elokuvassa "Wonder Woman" näytelleen Connie Nielsenin palaavan amatsonikuningatar Hippolytan rooliin. Laurence Fishburne, joka näytteli aiemmissa Worlds of DC:n elokuvissa Perry Whitea, kertoi kieltäytyneensä rooliinsa palaamisesta aikataulunsa vuoksi. Huhtikuussa Michael McElhatton paljasti näyttelevänsä elokuvassa. Kesäkuussa Robin Wrightin paljastettiin palaavan näyttelemään amatsonikenraali Antiopea. Syyskuussa Jonesin hahmo paljastettiin Atlaniksi, joka oli tuhansia vuosia sitten Atlantiksen kuningas. Dafoe ja Clemons eivät lopulta esiintyneet elokuvan teatteriversiossa. Lisäksi Ares esiintyi elokuvan takaumakohtauksessa, näyttelijänään Nick McKinless, mutta hänelle lisättiin digitaalisesti David Thewlisin kasvot.


title: Justice League (elokuva)

text: Heinäkuussa 2015 paljastettiin, että kuvaukset alkaisivat keväällä 2016 "Wonder Womanin" kuvausten päätyttyä. "Justice Leaguen" kuvausten raportoitiin alkaneen 11. huhtikuuta 2016, ja ne sijoittuvat Warner Bros. Studiosin tiloihin Leavesdeniin, Kaakkois-Englantiin, sekä useisiin eri paikkoihin Lontoossa, Skotlannissa ja Islannissa. Snyderin elokuvissa pitkään kuvaajana toimineen Larry Fongin tilalle astui aikatauluristiriitojen vuoksi Fabian Wagner. Affleck toimii myös elokuvan vastaavana tuottajana. Toukokuussa 2016 paljastettiin, että Geoff Johns ja Jon Berg tulisivat tuottamaan "Justice League" -elokuvat sekä olemaan myös vastuussa muiden Worlds of DC:n elokuvien tuotannosta "Batman v Superman: Dawn of Justicen" negatiivisen vastaanoton jälkeen. Kesäkuussa 2016 Johns vahvisti elokuvan virallisen nimen olevan "Justice League". Saman kuukauden aikana Jeremy Irons sanoi "Justice Leaguen" tarinan olevan suoraviivaisempi ja yksinkertaisempi kuin "Batman v Superman: Dawn of Justicen" teatteriversio. Johns myöhemmin kertoo elokuvan olevan aiempiin WoDC-elokuviin verrattuna "toiveikas ja optimistinen". Momoa vahvisti 1. lokakuuta Instragramin kautta Lontoon osuuden kuvauksista päättyneen. 7. lokakuuta 2016 Zack Snyder kertoi Twitterin välityksellä kuvausten päättyneen koko Yhdistyneessä kuningaskunnassa. 14. lokakuuta 2016 Momoa vahvisti Instagramin kautta Islannin osuuden kuvauksista päättyneen.


title: Justice League (elokuva)

text: Toukokuussa 2017 Snyder vetäytyi ohjaajan asemasta tyttärensä kuoleman vuoksi. Joss Whedon palkattiin huolehtimaan uudelleenkuvauksista sekä elokuvan jälkituotannosta Snyderin tilalla. Heinäkuussa 2017 elokuvan ilmoitettiin käyvän läpi uudelleenkuvauksia Lontoossa ja Los Angelesissa, Warner Brosin käyttäessä niihin 25 miljoonaa dollaria (enemmän kuin yleiset 6–10 miljoonaa). Näiden ajankohta sattui Cavillille samaan aikaan "in" kuvausten kanssa, jolloin hän oli kasvattanut itselleen viikset, jotka olivat sovittu säilytettäväksi koko kuvausten ajan, joten "Justice Leaguen" VFX-tiimi päätti poistaa viikset jälkikäteen digitaalisilla erikoisefekteillä. Warner Bros. myöhemmin julkisti, että Whedon saisi tekemiensä muutosten johdosta osan käsikirjoituksen kunniasta.


title: Justice League (elokuva)

text: Maaliskuussa 2016 elokuvien "Man of Steel" ja "Batman v Superman: Dawn of Justice" musiikit säveltänyt Hans Zimmer ilmoitti virallisesti vetäytyvänsä supersankarielokuvista. Kesäkuussa 2016 hänen tilalleen astui Junkie XL, joka myös kirjoitti ja sävelsi osan "Dawn of Justicen" soundtrackista Zimmerin kanssa. Kesäkuussa ilmoitettiin, että Junkie XL:n tilalle uudeksi säveltäjäksi tulee Danny Elfman, joka on aiemmin säveltänyt vuoden 1989 "Batman"-elokuvan ja "Batman – paluun" sekä avaustunnarin 90-luvun "Batman"-animaatiosarjalle.


title: Justice League (elokuva)

text: "Justice League" sai ensiesityksensä Pekingissä 26. lokakuuta 2017. Elokuvateattereihin se saapui Suomessa 15. marraskuuta ja Yhdysvalloissa 17. marraskuuta 2017.


title: Justice League (elokuva)

text: Nimeämättömän jatko-osan ensi-illaksi suunniteltiin alun perin 14. kesäkuuta 2019. Mutta ensi-iltaa siirrettiin myöhemmin "The Batmanin" sovittamiseksi julkaisuaikatauluun.


title: Alan B. Krueger

text: Alan B. Krueger (s. 17. syyskuuta 1960) on Princetonin yliopiston taloustieteen professori. Barack Obama nimitti hänet maaliskuussa 2009 apulaisvaltiovarainmisteriksi ja vuonna 2011 talousneuvoston puheenjohtajaksi. Vuosina 1994 hän oli työministeriön pääekonomisti.


title: Alan B. Krueger

text: Kruegerin David Cardin kanssa tekemä tutkimus haastoi perinteisen ajattelun siitä, että vähimmäispalkka tekee nuorille, heikkotaitoisille ja vähiten koulutetuille vaikeaksi saada töitä ja on siksi köyhien edun vastaista. Tutkimuksessa tarkastelluissa pikaruokaloissa työllistettiin enemmän ihmisiä vähimmäispalkan 5,05 dollariin nostaneessa New Jerseyssä kuin sen 4,25 dollarissa pitäneessä Pennsylvaniassa.


title: Alan B. Krueger

text: Kruegerin kirjoja ovat "Education Matters: Selected Essays by Alan B. Krueger", "Inequality in America: What Role for Human Capital Policies?" ja "What Makes a Terrorist: Economics and the Roots of Terrorism".


Huangnanin tiibetiläisten autonominen prefektuuri (, "Malho Poirig Ranggyong Kü", ) on tiibetiläisille varattu autonominen prefektuuri Kiinan Qinghain maakunnan itäosassa. Prefektuurin pinta-ala on 17 909 neliökilometriä ja väkiluku 256 716 (2010). Prefektuurin päähallintopaikka sijaitsee Tongrenin piirikunnassa, linnuntietä noin 125 kilometriä maakunnan pääkaupunki Xiningistä eteläkaakkoon.


title: Huangnanin tiibetiläisten autonominen prefektuuri

text: Piirikuntatasolla autonominen prefektuuri jaetaan kolmeen piirikuntaan ja yhteen autonomiseen piirikuntaan(numerointi kuten oheisessa kuvassa):


text: Vuoden 2014 lopussa Huangnanin prefektuurissa asui 266 541 henkilöä, josta oli 182 734 tiibetiläistä (68,56%), 37 205 mongolia (13,96%), 17 223 hui-kiinalaista (6,46%), 16 902 han-kiinalaista (6,34%) ja 12 477 muuta vähemistöedustajaa (4,68%).


title: Milla Ranne

text: Milla Ranne (s. 18. elokuuta 1986 Noormarkku) on turkulainen salibandyn pelaaja, joka edustaa Turun Palloseuraa.


title: Milla Ranne

text: Ranne on Porin Salibandykarhujen kasvatti ja aloitti salibandyn pelaamisen 1999. Taipaleensa liigakentillä Ranne aloitti SBS Rupun joukkueessa vuonna 2005. Kautena 2006–2007 SBS Rupu pääsi aina välieriin saakka sijoittuen lopulta neljänsiksi. Ranne on valmistunut ylioppilaaksi 2005 Porin Kuninkaanhaan lukiosta. Tuotemuotoilijaksi Ranne valmistui vuonna 2012 ja tällä hetkellä hän opiskelee salibandyn ohella kätilöksi Turun ammattikorkeakoulussa.


title: Tioamidit

text: Tioamidit ovat orgaanisia yhdisteitä, joiden tunnusomainen funktionaalinen ryhmä on RC=SNH-ryhmä. Ne ovat siis amidien analogeja ja tioamidit eroavat rakenteellisesti amideista siten, että happiatomin tilalla on rikkiatomi. Monet tioamidit ovat tärkeitä orgaanisen kemian välituotteita heterosyklisten yhdisteiden synteeseissä ja monia käytetään myös lääkeaineina, koska tioamidit ovat peptidien isosteerejä.


title: Tioamidit

text: Tioamideja voidaan valmistaa usealla tavalla. Käytettyjä tapoja ovat muun muassa nitriilien reaktio vetysulfidin kanssa, amidien käsittely fosforipentasulfidilla tai Lawessonin reagenssilla, sekä isotiosyanaattien reaktio eräiden nukleofiilien kanssa.


title: Tioamidit

text: Tioamidit reagoivat muun muassa tyydyttymättömien estereiden ja dikarbonyyliyhdisteiden kanssa muodostaen tiatsoleja. vahvat hapot ja hapettimet reagoivat tioamidien kanssa muodostaen amideja. Kuumennus alkyllivien reagenssien kuten alkyylihalogenidien kanssa johtaa tioestereihin. Telluuritetrakloridin tai seleenitetrakloridin vaikutuskesta amiinien läsnä ollessa tioamidit reagoivat nitriileiksi. Nitriilejä muodostuu myös karboksylaattisuolojen reagoidessa primääristen tiosmidien kanssa. Sekundääriset tioamidit reagoivat vastaavissa olosuhteissa imideiksi ja tertiääriset amideiksi.


title: Bebo Valdés

text: Ramón ”Bebo” Valdés (oik. "Dionisio Ramón Emilio Valdés Amaro", 9. lokakuuta 1918 Quivicán, Kuuba – 22. maaliskuuta 2013 Tukholma) oli kuubalais-ruotsalainen pianisti, sovittaja ja kapellimestari. Hän voitti uransa aikana yhdeksän Grammy-palkintoa. Hänen poikansa on Irakere-yhtyeestään tunnetu kuubalaismuusikko Chucho Valdés.


title: Bebo Valdés

text: Ramon ”Bebo” Valdés syntyi köyhän seitsenlapsisen perheen esikoiseksi. Isä työskenteli sikaritehtaassa, ja perhe asui Quivicànissa 37 kilometriä Havannan eteläpuolella. Bebo aloitti 12-vuotiaana pianotunnit äidin ystävättären johdolla. Kun perhe muutti vuonna 1935 Havannaan, poika aloitti opinnot konservatoriossa ja valmistui 1943.


title: Bebo Valdés

text: Klassisesta koulutuksestaan huolimatta Bebo Valdésia alkoi yhä enemmän kiinnostaa kuubalainen rumba, yhdysvaltalainen jazz ja vähitellen myös mambo. Hänen ensimmäinen kokoonpanonsa ammattimuusikkona oli orkesteri Happy D’Ulacia, johon hän liittyi 1938.


title: Bebo Valdés

text: Opintojensa jälkeen Valdés toimi neljä vuotta radioasema Mil Diezin pianistina ja sovittajana. Lisäksi hän soitti Wilfredo Garcia-Curbelosin swingyhtyeessä ja vuodesta 1945 trumpetisti Julio Cuevasin guarachayhtyeessä. Vuonna 1947 hän lähti vuodeksi Haitiin Issa el Saiehin jazzyhtyeen säveltäjäksi ja pianistiksi. Sen jälkeen hän soitti vuoteen 1957 asti Tropicana-klubilla Havannassa. 1950-luvulla Valdésilla oli myös oma musiikkikustantamo, kvartetti ja big band "Sabor de Cuba". Vuonna 1952 hän kehitti laulaja Benny Morén kanssa monimutkaisen, seitsemästä päällekkäisestä rytmikuviosta koostuvan batanga-musiikkityylin.


title: Bebo Valdés

text: Kuuban vallankumouksen jälkeen 1959 Bebo Valdés jätti vaimonsa ja viisi lastaan (joista yksi tuleva pianisti Chucho Valdés) ja lähti kotimaastaan palaamatta enää koskaan. Hän asui ensin Meksikossa ja sitten Espanjassa, jossa hänestä tuli suositun Lecuona Cuban Boys -yhtyeen jäsen. Huhtikuussa 1963 yhtye sai pidemmän kiinnityksen Tukholman Gröna Lundissa sijainneeseen ravintolaan. Bebo Valdés tapasi siellä 18-vuotiaan ruotsalaisen Rose-Marie Pehrsonin, ja he avioituivat joulukuussa 1963. Valdés perusti Ruotsiin uuden perheen ja esiintyi pianistina vuosikymmenien ajan hotelleissa, ravintoloissa ja Suomeen ajavilla autolautoilla.


title: Bebo Valdés

text: Kun maailmanmusiikkitrendi ja "Buena Vista Social Club" -elokuva lisäsivät 1990-luvulla yleisön kiinnostusta kuubalaiseen musiikkiin, Bebo Valdés teki näyttävän comebackin saksofonisti Paquito D’Riveran kanssa albumilla "Bebo Rides Again" (1994). Vuonna 1996 hän konsertoi ensi kertaa Yhdysvalloissa 78 vuoden iässä. Bebo Valdés alkoi saada maineen ohella Grammy-palkintoja, joista kaksi tuli albumille "El arte del sabor" (2001), yksi flamencotaitelilija Diego el Cigalan kanssa tehdylle albumille "Lágrimas Negras" (2003) ja kaksi vuonna 2006 albumista "Bebo de Cuba". "Vuonna 1995 Bebo Valdés soitti vuosikymmenten jälkeen yhdessä Kuubaan jääneen poikansa" Chucho Valdésin ja tämän Irakere-yhtyeen kanssa San Franciscossa. Bebo Valdés esitti sävellyksensä "Suite Cubana" New Yorkin Lincoln Centerissä ja konsertoi muun muassa Pariisin Olympia-teatterissa 2004 ja Tukholman konserttitalossa 2008. Vuoden 2009 albumi "Juntos Para Siempre" Chucho Valdésin kanssa jäi Bebo Valdésin viimeiseksi levytykseksi.


title: Bebo Valdés

text: Vuonna 2007 Valdés jätti Ruotsin asuttuaan yli 40 vuotta Haningessa Tukholman eteläpuolella ja muutti Espanjan Benalmádenaan. Vähän ennen kuolemaansa hän palasi Tukholmaan, jossa kuoli maaliskuussa 2013.


title: Viherpitta

text: Viherpitta ("Pitta elliotii") on pittojen heimoon kuuluva varpuslintu.


title: Viherpitta

text: Viherpittaa tavataan Kambodžassa, Laosissa, Thaimaassa ja Vietnamissa, ja sen levinneisyysalueen pinta-ala on noin 605 000 km². Laji on luokiteltu elinvoimaiseksi.


title: Lionel Aldridge

text: Lionel Aldridge (14. helmikuuta 1941 Evergreen, Louisiana, Yhdysvallat – 12. helmikuuta 1998 Shorewood, Wisconsin) oli yhdysvaltalainen amerikkalaisen jalkapallon pelaaja ja urheilutoimittaja. Hän on puhunut avoimesti sairastumisestaan skitsofreniaan ja siitä seuranneesta kodittomuudesta.


title: Lionel Aldridge

text:
Aldridge opiskeli ennen urheilu-uraansa collegessa, mutta lopetti opinnot kesken.
Vuonna 1963 21-vuotias Aldridge herätti kohua aloittaessaan Green Bay Packersin pelaajana Vince Lombardin valmennuksessa. Lombardi ei tavallisesti päästänyt kokemattomia aloittajiksi, mutta isokokoinen 113 kilogrammaa painava ja 198 senttimetriä pitkä Aldridge sijoitettiin oikeaksi puolustajaksi. Samaa pelipaikkaa hän pelasi seuraavat yhdeksän kautta ja oli mukana voittamassa Packersin maailmanmestaruuksia 1966, 1967 ja 1968 (kaksi jälkimmäistä Super Bowlissa). Hän pelasi National Football Leaguessa (NFL) 11 kautta, joista kaksi viimeistä San Diego Chargersissa, kunnes lopetti uransa vuonna 1973. Jo pelaajauransa aikana Aldridge oli vieraillut radiossa ja televisiossa, mutta urheilu-uran jälkeen hän ryhtyi ensin Packersin, ja sittemmin NBC-televisiokanavan urheiluasiantuntijaksi. Työskennellessään Super Bowl VII -pelin analyysin parissa vuonna 1973 Aldridge sairastui ensimmäiseen masennusjaksoonsa. Kerran hän pysähtyi kirjoituskoneensa ääreen lopettaen kirjoittamisen. Hänen istuessaan vain paikallaan huolestuneiden työkavereiden oli lopulta päästettävä hänet kotiin.
Vuonna 1974 33-vuotias Aldridge alkoi kuulla ääniharhoja. Aluksi äänet olivat hajanaisia, nalkuttavia huolia, jotka seurasivat häntä pitkin päivää, itse-epäilyksiä. Ne olivat epämääräisiä ajatuksia, kuten "etpä näytä kovin tosissasi tekevän töitä..." Aldridge pelästyi ja hämmentyi ääniä. Hän halusi pärjätä, eikä halunnut kenenkään saavan tietää, että hänellä oli ongelmia, joten hän yritti sivuuttaa äänet. Äänet kävivät vain entistä todellisemmiksi, vähättelevimmiksi ja uhkaavammiksi, esimerkiksi syyttäen Aldridgea siitä, ettei hän välittänyt perheestään. Aldridge väitti äänille vastaan mutisten osin ääneen ja penkoi koko talon etsiessään ahdistelijaa. Hänen vaimonsa Vicky katsoli ihmeissään vierestä. Kaupungilla alkoi liikkui perättömiä huhuja, että Aldridge käyttäisi huumeita. Aldridgen tunne siitä, että häntä kytätään, voimistui. Kertoessaan urheilutuloksia kameran kuvatessa hänen oli vaikea pysyä rauhallisena, sillä hänestä tuntui että kamera näki hänen sisäänsä, eikä mikään ajatus pysyisi yksityisenä. Hänestä tuntui että katsojat tietäisivät kaikki hänen inhottavimmat salaisuutensa.Aldridge alkoi uskoa, että häntä vastaan on meneillään laaja salaliitto. Hän tappeli tuntemattomien kanssa kadulla. Aldrigre ja hänen vaimonsa erosivat, hän menetti työnsä ja ystävänsä. Äänet olivat hänelle täysin todellisia. Ne saivat hänet uskomaan, että kannattaisi muuttaa pois Milwaukeesta. Hän katosi kaupungista, ja matkusteli ympäri Yhdysvaltain osavaltioiden rajamaita nukkuen ensin hotelleissa, sitten nuhruisissa yömajoissa ja lopulta autossaan. Hän hankkiutui autostaan eroon satasella ja jatkoi matkaa vain reppu mukanaan. Hän teki välillä lyhyitä hanttihommia, tai sitten kävi leipäjonossa. Ihmiset tuijottivat hänen olemustaan, mikä vain vahvisti hänen vainoharhojaan. Kodittomina oli paljon muitakin ihmisiä, joilla oli mielenterveysongelmia, mutta oman päänsä sisäisen maailman kanssa Aldridge oli yksin. Jalokivinen Super Bowl -sormus muistutti Aldredgea entisestä elämästä, mutta hän hukkasi sen, kun se valui hänen sormestaan miehen nukkuessa pellolla. Huomatessaan sormuksen kadonneen Aldridge alkoi itkeä ja huutaa apua.


title: Lionel Aldridge

text: Aldridge sai Raamatusta rohkeutta muuttaa takaisin kotikaupunkiinsa, yhä kadulle. Hänen vanhat ystävänsä toimittivat hänet sieltä sairaalaan, jossa hänellä diagnosoitiin paranoidinen skitsofrenia. Psykoosilääkkeet auttoivat vähitellen ja äänet rauhoittuivat. Aldridgen oli vaikea kohdata todellisuus ja herätä siihen, mitä oikeastaan oli tapahtunut. Oireet tulivat ajoittain takaisin ja Aldridgen elämänhalu oli kateissa, mutta hän toipui ystävien, lääkärien, "Jumalan äänen" ja kahden tyttärensä, Michellen ja Angelan avulla. Ajoittain lääkitys sai äänet pois, mutta kuullessaan niitä, Aldridge selätti äänet kuvittelemalla niiden sanoman positiiviseksi kehuksi paranemisestaan.


title: Lionel Aldridge

text: Aldridge ryhtyi mielenterveysjärjestön puheenjohtajaksi Milwaukeessa. Hän kiersi mielenterveysasiantuntijoiden kanssa puhumassa asunnottomuusongelmasta. Hän kertoi kuinka onnistui kuntoutumaan ja työskentelemään sittemmin postivirkailijana ja nosti esille, kuinka hänen 550 dollarin suuruinen eläkkeensä ei riittänyt edes hänen hoidostaan kertyneen velan maksamiseen.


title: Lionel Aldridge

text: Tammikuussa 1985 Aldridgen ollessa 43-vuotias vanhat joukkuetoverit lahjoittivat hänelle mestaruuden vuosipäivänä Super Bowl -sormuksen tarkan jäljennöksen.


title: Lionel Aldridge

text: Aldridge kuoli kotonaan Milwaukeen esikaupunki Shorewoodissa 56-vuotiaana sydämen vajaatoimintaan. Hänen painonsa, 185 kiloa, oli yhteydessä sairauteen.


title: Tulikulmapitta

text: Tulikulmapitta ("Pitta guajana") on pittojen heimoon kuuluva varpuslintu.


title: Tulikulmapitta

text: Tulikulmapittaa tavataan Indonesiassa, ja sen levinneisyysalueen pinta-ala on noin 130 000 km. Laji on luokiteltu elinvoimaiseksi.


title: Gaya

text: Gaya on kaupunki, kunta ja Gayan departementin hallinnollinen keskus Dosson alueella Nigerissä. Se sijaitsee Nigerjoen varrella 155 kilometriä Dossosta etelään. Kunnassa on 63 815 asukasta (vuonna 2012, väestönlaskenta).


title: Gaya

text: Gayan kaupunkikunnan arvioitu pinta-ala on 360 neliökilometriä. Se rajoittuu idässä Tounougan, lännessä Tandan ja pohjoisessa Bengoun, Banan ja Yéloun kuntiin sekä etelässä Beniniin. Seutu kuuluu Sudanin ilmastovyöhykkeeseen.


title: Gaya

text: Kaupungin lisäksi kuntaan kuuluu viisi kylää. Asukkaat ovat etupäässä tchiangoja (djermojen ja hausojen sekakansaa), dendejä, djermoja ja fulbeja.


title: Gaya

text: Gayasta johtaa asfaltoitu maantie Dossoon ja Beninin Malanvilleen. Paikallisia elinkeinoja ovat maanviljely, karjanhoito ja varsinkin Beniniin suuntautuva kaupankäynti. Kalastuksen ja käsityöammattien merkitys on vähäinen. Palveluihin kuuluvat lyseo ja piirisairaala.


title: Gaya

text: Kaupungin nähtävyyksiä ovat kantonin päällikön palatsi ja palmyrapalmumetsä. Gaya tunnetaan myös kalastajajuhlistaan ja perinteisen dambé-nyrkkeilyn harrastuksesta.


title: Tammipitta

text: Tammipitta ("Pitta kochi") on pittojen heimoon kuuluva varpuslintu.


title: Tammipitta

text: Tammipittaa tavataan Filippiineillä Luzonissa, ja sen levinneisyysalueen pinta-ala on noin 35 600 km. Vuoden 2014 uhanalaisuusarvioinnissa sen kannaksi arvioitiin 15 000–30 000 yksilöä. Lajia uhkaa elinympäristöjen tuhoutuminen ja metsästys, ja se on luokiteltu silmälläpidettäväksi.


title: Sundanpitta

text: Sundanpitta ("Pitta erythrogaster") on pittojen heimoon kuuluva varpuslintu.


title: Sundanpitta

text: Sundanpittaa tavataan Indonesiassa, Papua-Uudessa-Guineassa, Filippiineillä ja Australian pohjoisosissa, ja sen levinneisyysalueen pinta-ala on noin 1 250 000 km. Laji on luokiteltu elinvoimaiseksi.


title: Operation Wandering Soul

text: Operation Wandering Soul () oli Yhdysvaltojen propagandakampanja Vietnamin sodassa.


title: Operation Wandering Soul

text: Operaatio perustui monen vietnamilaisen uskomukseen "vaeltavasta sielusta."


title: Operation Wandering Soul

text: Yhdysvaltalaiset insinöörit nauhoittivat aavemaisia ja sekavia ääniä useita viikkoja, joiden esitettiin olevan kuolleiden Vietkongin sotilaiden vaeltavia sieluja. Operaation tarkoituksena oli aiheuttaa kauhua vihollisessa. Tehtävän perustana oli saada Vietkong pakenemaan tai antautumaan. Helikopterit joskus kailottivat kai'uttimista nauhoitusta. Nauhoitusta erityisesti toistettiin yöllä viidakoissa.


title: Operation Wandering Soul

text: Joskus Wandering Soul -nauhoitusta käytettiin muiden nauhoitusten kera, jotta pelkoa viholliseen saataisiin tuotettua entistä enemmän. Eräs entinen 6. PSYOP -pataljoonan sotilas sanoi


title: Operation Wandering Soul

text: Operaation lopputulos on tuntematon. Vietkong yleensä vastasi nauhoitukseen ampumalla.


title: Jarkko Hentula

text: Jarkko Hentula (s. 1970) on työskennellyt pääosin tuottajana, vastaavana tuottajana ja muissa tuotantotehtävissä yli 40 elokuvassa ja televisiotuotannossa. Hentula on Yellow Film & TV:n elokuvien vastaava tuottaja.


title: Jarkko Hentula

text: Hentula opiskeli 1990-luvulla tiedotusoppia ja historiaa Tampereen yliopistossa sekä tuottamista Taideteollisen korkeakoulun elokuvataiteen laitoksella.


title: Jarkko Hentula

text: Vuonna 1998 Hentula aloitti MRP Matila Röhr Productions -tuotantoyhtiössä vakituisena tuotantopäällikkönä. Hän työskenteli muun muassa kotimaisen elokuvan uuden menestyskauden merkkiteoksessa, Olli Saarelan "Rukajärven tiessä" (1999).


title: Jarkko Hentula

text: Hentula siirtyi tuottajaksi MRP:n sisällä toimineeseen Talent Houseen vuonna 2000. Hänen ensimmäiset pitkät elokuvansa olivat Aku Louhimiehen "Kuutamolla" (2002), Perttu Lepän "Helmiä ja sikoja" (2003) sekä Joona Tenan "FC Venus" (2005), jotka kaikki menestyivät erittäin hyvin kaupallisesti. Lisäksi Hentula tuotti Talent Houselle JP Siilin ohjaaman minisarjan "Juulian totuudet" (2001), joka palkittiin Prix Italia -palkinnolla.


title: Jarkko Hentula

text: Vuonna 2004 Hentula perusti oman tuotantoyhtiönsä Juonifilmin yhdessä levitysyhtiö FS Filmin (nykyinen SF Studios) kanssa. Hentula tuotti Juonifilmille muun muassa Lauri Törhösen elokuvan "Raja 1918" (2007) yhdessä Jörn Donnerin kanssa sekä Zaida Bergrothin palkitun elokuvan "Skavabölen pojat" (2008). Lisäksi hän toimi osatuottajana pohjoismaiden kalleimmassa elokuvassa "Arn – Temppeliritari" (2007).


title: Jarkko Hentula

text: Hentula siirtyi elokuviin ja televisiotuotantoihin keskittyvän Yellow Film & TV:n elokuvista vastaavaksi tuottajaksi vuoden 2011 alussa. Yellow’lla hän on tuottanut muun muassa JP Siilin "Härmän" (2012) sekä kaupallisen suurmenestyksen "Napapiirin sankarit 2" (2015). Kansainvälisiä osatuotantoja ovat muun muassa Michael Marcimainin "Call Girl" (2012) sekä vuonna 2017 ensi-iltaan tuleva tanskalainen tieteiselokuva "Qeda". Lisäksi Hentula on tuottanut palkitun "Kimmo"-televisiosarjan, jota on tehty yhteensä kolme kautta vuosina 2012–2016.


title: Jarkko Hentula

text: Hentula on palkittu Vuoden elokuvatuottaja -palkinnolla vuonna 2004. Hän toimi Suomen elokuvatuottajien keskusjärjestön puheenjohtajana vuosina 2008–2012. Hentula on osallistunut eurooppalaisiin EAVE- ja ACE-elokuvatuotantokoulutusohjelmiin.


title: Näsijärven–Ruoveden alue

text: Näsijärven–Ruoveden alue (vesistöaluetunnus 35.3) on Kokemäenjoen vesistössä sijaitseva ensimmäisen jakovaiheen alue, jonka pinta-ala on 2 451,71 neliökilometriä ja jonka järvisyys on 19,27 %. Kaksi ensimmäistä ovat Kokemäenjoen alue (35.1) ja siihen laskeva Vanajaveden–Pyhäjärven alue (35.2). Siihen laskevat pohjoisesta Ähtärin ja Pihlajaveden reittien valuma-alue (35.4) ja Keuruun reitin valuma-alue (35.6). Vesistön alueen alarajana on Tammerkoski, jonka yläpuolisen valuma-alueen pinta-ala on 7 672,49 neliökilometriä ja järvisyys 13,93 %.


title: Näsijärven–Ruoveden alue

text: Toisen jakovaiheen alueita ovat seuraavat yhdeksän aluetta tai valuma-aluetta :


title: Näsijärven–Ruoveden alue

text: Näsijärven–Ruoveden alue sijaitsee Pyynikinharjun pohjoispuolella ja vesistön keskusjärveä Pyhäjärveä ylempänä. Alue muodostaa merkittävän osan Pirkanmaasta. Sen vedet päätyvät Näsijärvestä Pyhäjärveen laskevaan Tammerkoskeen, joka oli Suomen teollistumiseen tarvittavan energian ensimmäisiä vesivoimaloita, ja Pohjoismaiden suurimman sisämaakaupungin Tampereen synnyn lähtökohta.


title: Näsijärven–Ruoveden alue

text: Noin 7000 vuotta sitten Pyynikinharju muodosti vielä vedenjakajan, ja Näsijärven valuma-alueen vedet laskivat pohjoiseen yhtyen Lapuanjokeen nykyisen Alavuden alueella. Maankohoaminen, joka alueen pohjoisosassa on nopeampaa kuin eteläosassa, johti kuitenkin siihen, että vedenpinta Näsijärven eteläpäässä nousi ja puhkaisi Näsijärven nykyisen lasku-uoman noin 6500 vuotta sitten.


title: Näsijärven–Ruoveden alue

text: Näsijärven–Ruoveden alueen keskeisin järvireitti muodostuu alueen pohjoisosassa olevan Ruoveden, sen eteläpuolisen Paloveden ja lopulta Näsijärven muodostamasta järviketjusta.


title: Näsijärven–Ruoveden alue

text: Ruoveteen pohjoisesta laskee Ähtärin ja Pihlajaveden reittien valuma-alue. Siihen kuuluvat lännestä itään lukien Ähtärin reitti ja Pihlajaveden reitti, jotka yhdistyvät jo Tarjanneveden kohdalla. Idästä Näsijärven–Ruoveden alueelle laskee Keuruun reitin valuma-alueen muodostava Keuruun reitti.


title: Kardarigan

text: Kardarigan oli persialainen sotapäällikkö, joka eli 500-luvun lopulla. Itäroomalaisen historioitsija Theofylaktos Simokattesin mukaan Kardarigan ei ollut hänen oikea nimensä, vaan arvonimi, joka tarkoittaa mustaa haukkaa.


title: Kardarigan

text: Kardarigan otti osaa Itä-Rooman ja sassanidien Persian väliseen sotaan 580-luvulla. Hänet mainitaan ensimmäisen kerran vuonna 582, kun hän kukisti itäroomalaisen sotapäällikkö Johannes Mystakonin Nymfiosjoen taistelussa Pohjois-Mesopotamiassa. Seuraavana vuonna hän piiritti Afumonin linnoituksen, mutta perääntyi sitten puolustamaan läheistä Akbasin linnoitusta, jota roomalaiset yrittivät valloittaa. Syksyllä 584 roomalaiskomentaja Filippikos teki ryöstöretken persialaisen Nisibiksen kaupunkia ympäröivälle alueelle, mikä pakotti Kardariganin viemään joukkonsa häntä vastaan. Filippikos kuitenkin perääntyi persialaisten tieltä. Kardarigan teki seuraavana vuonna epäonnistuneen piirityksen Filippikoksen tukikohtaa Monokartonia vastaan ja perääntyi pian omalle puolelleen.


title: Kardarigan

text: Kardariganin ja Filippikoksen joukot ottivat keväällä 586 yhteen Solakhonin taistelussa, jonka persialaiset hävisivät. Filippikos hyökkäsi tämän jälkeen Khlomaronin linnoitusta vastaan, mutta perääntyi kun Kardarigan toi pääasiassa hätäisesti aseistetuista talonpojista kootun armeijansa paikalle. Kardarigania ei mainita enää tämän jälkeen, mutta samanniminen persialaiskomentaja mainitaan 600-luvun alussa käydyn Itä-Rooman ja sassanidien välisen sodan aikana. On kuitenkin epätodennäköistä, että kyseessä on sama henkilö, sillä aikaisemmalla Kardariganilla oli veljen- tai sisarenpoika Afraates, joka oli tarpeeksi vanha palvellakseen komentajana Persian armeijassa 580-luvulla.


title: Öljyn hinta

text: Öljyn hinta viittaa tyypillisesti maaöljyn spot-hintaan. Se ilmoitetaan yleensä yhdysvaltain dollarina per noin 159 litraa öljyä. Epästandardi yksikkö tulee barrelista, joka on noin 0,159 m.


title: Hal Sirowitz

text: Hal Sirowitz (s. 1949 New York) on yhdysvaltalainen juutalaistaustainen runoilija. Hänet tunnetaan erityisesti esikoiskokoelmastaan "Äiti sanoi" (1996).


title: Hal Sirowitz

text: Sirowitzin teoksia on käännetty 13 kielelle. Hän on suosittu Skandinaviassa, erityisesti Norjassa. Hänen esikuviaan ovat Woody Allen ja Franz Kafka. Sirowitzia on verrattu muun muassa Philip Rothiin.


title: Hal Sirowitz

text: Sirowitz opiskeli kirjallisuutta New Yorkin yliopistossa ja työskenteli ennen eläkkeelle jäämistään opettajana New Yorkissa. Hän asuu Philadelphiassa.


title: Changan Automobile

text: Changan Automobile (täydellisemmin China Changan Automobile Group Company Limited) on vuonna 2005 perustettu kiinalainen autoteollisuuskonserni. Se on kiinalainen valtionyhtiö. Konserniyhtiön pääkonttori on Pekingissä. Yhtiö katsoo olevansa Kiinan neljänneksi suurin autonvalmistaja.


title: Changan Automobile

text: Vuonna 2015 Changan Automobile -konserni myi yhteensä 2,777 miljoonaa autoa. Näistä 1,538 miljoonaa oli kiinalaisen Changan-automerkin autoja. Myynniltään Changan oli vuonna 2015 suurin kiinalaista alkuperää oleva henkilöautomerkki. Suosituin malli oli Changan CS75 -katumaasturi, jota myytiin vuoden aikana yli 186 000 kappaletta.


title: Changan Automobile

text: Konserniyhtiö kertoo yrityshistoriansa alkaneen jo yli 150 vuotta sitten (vuodesta 1862) ja olleensa autovalmistaja yli 30 vuotta. Konsernin taseeksi yhtiö raportoi 128,1 miljardia CNY ja henkilökuntansa kooksi 80 000. Yritys toteaa panostavansa kiinalaisista autonvalmistajista suhteellisesti eniten tutkimukseen ja tuotekehitykseen. R&D:n parissa työskentelee yli 6 000 henkeä. Yhtiön ulkomaiset tutkimus- ja tuotekehitystoimipisteet sijaitsevat Italian Torinossa, Yhdistyneiden kuningaskuntien Nottinghamissa Yhdysvaltain Detroitissa ja Japanin Yokohamassa. Konsernin tuotantolaitokset sijoittuvat Kiinan Chongqingiin, Pekingiin sekä Hebein, Jiangsun, Anhuin, Zhejiangin, Jiangxin ja Guangzhoun maakuntiin.


title: Changan Automobile

text: Yhtiö vie Changan-autoja myös ulkomaille. Vientimaita ovat muun muassa Algeria, Angola, Brasilia, Chile, Egypti, Indonesia, Iran, Iraq, Kolumbia, Malesia, Nigeria, Paraguay, Peru, Myanmar, Thaimaa, Uruguay ja Venäjä.


title: Changan Automobile

text: Konsernin tytäryrityksistä vuonna 1996 perustetun, Chongqingissa pääkonttoriaa pitävän Chongqing Changan Automobile Co. Ltd:n (CHANA) osake noteerataan pörssissä (SXSE: 000625.SZ). Vuonna 2015 se ylisi maailman suurimpia pörssiyhtiöitä vertailevalla Forbes Global 2000 -yrityslistalla sijalle 885. Tytäryhtiön markkina-arvoksi arvioitiin tuolloin 14,8 miljardia dollaria. Sillä oli töissä 30 877 henkeä ja myynnin arvo oli 7,39 miljardia USD (2014).


title: Changan Automobile

text: Changan-konsernin yhteisyrityksiä ovat Changan Suzuki Automobile Co. Ltd (vuodesta 1993), Changan Ford Automobile Co. Ltd (vuodesta 2001), Changan Mazda Automobile Co. Ltd, ja Changan PSA Automobiles Co. Ltd (CAPSA, vuodesta 2011).


title: Changan Automobile

text: Changan Automobile -konsernin, sen tytär- ja yhteisyritysten automerkkejä ovat tai ovat äskettäin olleet Kiinan markkinoilla muun muassa: Changan, Hafei, Ford, Mazda, Volvo, Suzuki ja Landwind.


title: Elina Innanen

text: Elina Innanen (s. 1986 Iitti) on turkulainen ruokabloggaaja ja keittokirjailija, joka ylläpitää Suomen suosituimpiin kuuluvaa vegaanista ruokablogia Chocochiliä. Blogilla on kuukausittain yli 70 000 lukijaa. Innanen on lisäksi kirjoittanut kolme vegaanista keittokirjaa.


title: Elina Innanen

text: Innanen on ammatiltaan puutarhuri ja floristi. Blogin kirjoittamisen ohella Innanen työskenteli päätoimisesti puutarhamyymälässä, kunnes vuonna 2015 hän ryhtyi Turun Vegekaupan kauppiaaksi. Kesällä 2018 Innanen siirtyi Vegekaupan kauppiaasta kokopäiväiseksi bloggaajaksi ja keittokirjailijaksi .


title: Elina Innanen

text: Innanen valmistui puutarhuriksi Tuorlan puutarha-alan oppilaitoksesta vuonna 2008, ja perusti samana vuonna myös Chocochili-bloginsa. Floristiksi hän valmistui vuonna 2013.


title: Fight Night Champion

text: Fight Night Champion on EA Canadan kehittämä nyrkkeilyaiheinen urheilupeli. Peli on julkaistu vuonna Xbox 360:lle, PlayStation 3:lle. HB Studios julkaisi pelin iOSille. Fight Night Champion on Fight Night -pelisarjan viides ja viimeinen osa.


title: Fight Night Champion

text: Edeltäjiensä tavoin pelissä on mahdollisuus luoda oma hahmo ja otella sillä näytösotteluita. ESPN Classic ottelut on muutettu pelaajan oman menestyksekkäiden otteluiden tallentamiseen. Uratilassa voi luoda uraa omalla luodulla hahmolla tai pelissä olevilla oikeilla nyrkkeilijöillä. Uratilassa pelaaja aloittaa amatööritasolta, tarkoituksenaan nyrkkeillä tiensä kohti ammattilaiskehiä. Uran aikana pelaajan on kehitettävä hahmoaan harjoittelemalla eri osa-alueita eri valmentajien alaisuudessa. Lisäksi otteluista riippuen pelaaja saa palkkioita voitetuista otteluista ja mahdollisesti myös bonusrahaa.


title: Fight Night Champion

text: Uutena tilana peliin on otettu Champion Mode, jossa seurataan André Bishopin elämää nyrkkeilyn parissa. Pelaaja käy läpi hahmon ottelut ammattilaiskehässä, sekä sen ulkopuolella.


title: Fight Night Champion

text: Moninpelissä pelaaja aloittaa pienimmällä aloitustasolla. Voittojen myötä pelaaja saa lisää pisteitä ja kehittää näin hahmoaan parempaan suuntaan. Pelissä on mahdollista liittyä tai luoda oma nyrkkeilysali, joiden jäsenmäärä voi olla suurimmillaan 36 pelaajaa. Pelaajat voivat myös kilpailla muiden salien kanssa. Moninpelin maailmanmestaruuden voittamisen jälkeen pelaajan täytyy puolustaa mestaruuttaan kuusi kertaa päivässä pysyäkseen mestarina. Mikäli pelaaja ei kykene tähän, hänen mestaruus otetaan pois.


title: Fight Night Champion

text: Peliin julkaistiin ladattavia lisäosia 29. maaliskuuta Pohjois-Amerikassa ja Japanissa ja päivää myöhemmin Euroopassa. Heavyweight Legends Pack käsittää paljain käsin käytävän nyrkkeilypelitilan, jonka saa ladata myös erikseen. Lisäksi lisäosaan kuuluu mennen ajan nyrkkeilijät Jack Johnson, Jack Dempsey, Rocky Marciano, Joe Louis ja Floyd Patterson. Alternate Weight Class Pack sisältää Manny Pacquiaon höyhensarjassa, sekä kevyessäsarjassa, Oscar de la Hoya kevyessäsarjassa, keskisarjaan saa Roy Jones Jr.'n, Bernard Hopkinsin ja Thomas Hearnsin, kun välisarjaan saa Roberto Duranin ja Pernell Whitakerin.


title: Fight Night Champion

text: Mukana on yli 50 nyrkkeilijää eri vuosikymmeniltä. Lisäksi peliin saa pelattiviksi hahmoiksi Champion Modessa olleita kuvitteellisia ottelijoita.


title: Axel Johnsongruppen

text: Axel Johnsongruppen on suuri ruotsalainen yritysryhmä, jonka omistaa perheineen. Yritysryhmän juuret juontavat Axel Johnsonin 1873 perustamaan yhtiöön "A. Johnson & Co." Ryhmä muodostuu neljästä itsenäisestä konsernista "Axel Johnson AB, Axel Johnson, Inc., Axfast" ja "AltoCumulus."


title: Axel Johnsongruppen

text:
Axel Johnson AB omistaa kaupan ja palvelualojen yrityksiä Euroopassa, etupäässä Pohjoismaissa. Tytär- ja osaomistusyhtiöineen Axel Johnson AB:n liikevaihto oli vuonna 2013 noin 7,7 miljardia euroa ja henkilöstömäärä noin 22 000.
Axel Johnson Inc on yritysryhmän Yhdysvalloissa toimivien yritysten emoyhtiö


title: Axel Johnsongruppen

text: Axfast on kiinteistöyhtiö, joka on erikoistunut Ruotsissa sijaitseviin liikekiinteistöihin. Valtaosa sen vuokralaisista on Axel Johnsongruppenin muita yrityksiä.


title: Seksuaali- ja sukupuolivähemmistöjen oikeudet Suomessa

text: Suomen homoseksuaaleja, biseksuaaleja ja transsukupuolisia (HLBT) koskeva lainsäädäntö kuuluu maailman edistyneimpien joukkoon. Vuosittain julkaistavan ILGA-raportin mukaan Suomen HLBT-lainsäädäntö on yksi Euroopan progressiivisimmista. Pohjoismaisella tasolla Suomen HLBT -lainsäädäntö on heti Norjan lainsäädännön jälkeen kattavinta; heikoin lainsäädännöllinen turva on Islannissa ja Ruotsissa. Seksuaalivähemmistöihin kuuluvat kokevat silti joitain oikeudellisia ongelmia, joita seksuaalivähemmistöihin kuulumattomat eivät koe. Homoseksuaalinen kanssakäyminen on ollut Suomessa laillista vuodesta 1971 lähtien, ja homoseksuaalisuuden luokittelu sairaudeksi lakkasi vuonna 1981. Syrjintä seksuaalisen suuntautumisen perusteella kriminalisoitiin vuonna 1995, ja syrjintä sukupuoli-identiteetin perusteella kriminalisoitiin vuonna 2004.


text: Sukupuolineutraali avioliittolaki tuli voimaan Suomessa 1. maaliskuuta 2017 kansalaisaloitteen pohjalta, joka keräsi 166 851 allekirjoitusta.


text: Suomi laillisti parisuhteen rekisteröimisen samaa sukupuolta oleville pareille vuonna 2002, joka antoi samaa sukupuolta oleville pareille kaikki samat oikeudet paitsi oikeuden adoptioon ja samaan sukunimeen. Koeputkihedelmöitys sallittiin naispareille vuonna 2007 ja perheen sisäisestä adoptiosta tuli mahdollista kaikille samaa sukupuolta oleville pareille vuonna 2009. Kannatus samaa sukupuolta olevien parien oikeudesta avioliittoon on kasvanut vähitellen 2000-luvulla, suomalaisten enemmistön kannattaessa ajatusta.


text: Naisten ja miesten homoseksuaaliset teot kriminalisoiva laki astui voimaan 1894. Homoseksuaalisista teoista voitiin tuomita jopa kahdeksi vuodeksi vankeuteen. Homoseksuaalinen kanssakäyminen dekriminalisoitiin Suomessa vuonna 1971, ja homoseksuaalisuuden ei enää katsottu olevan sairaus vuodesta 1981 lähtien. Suojaikäraja tasa-arvoistettiin 16 vuoteen vuonna 1999. Syrjintä seksuaalisen suuntautumisen perusteella on ollut laitonta vuodesta 1995 lähtien, ja sukupuoli-identiteetin osalta vuodesta 2004. Transvestismin ei enää katsottu olevan sairaus vuodesta 2011 lähtien.


text: Mahdollisuus rekisteröityyn parisuhteeseen annettiin samaa sukupuolta oleville pareille vuonna 2002. Lainsäädäntö, joka takaa samanlaiset oikeudet samaa sukupuolta oleville pareille kuin eri sukupuolta oleville aviopareille hyväksyttiin eduskunnassa syyskuussa 2001 äänin 99–84. Toukokuussa 2009 eduskunta antoi samaa sukupuolta oleville pareille oikeuden perheen sisäiseen adoptioon.


text: 28. marraskuuta 2014, eduskunta hyväksyi vuonna 2013 aloitetun kansalaisloitteen samaa sukupuolta olevien avioliitosta. Tämän johdosta Suomesta tuli Euroopan 12. maa, joka on laillistanut samaa sukupuolta olevien parien oikeuden avioliittoon.


text: Kannatus samaa sukupuolta olevien parien oikeudesta aviolittoon on noussut 2000-luvulla. EU:n joulukuussa 2006 teettämän tutkimuksen mukaan kannatus samaa sukupuolta olevien oikeudesta avioliittoon oli 45 %, kun taas elokuussa 2010 Ylen teettämän tutkimuksen mukaan kannatus oli 54 %, vastustuksen ollessa 35 %. Maaliskuussa 2013 Taloustutkimuksen teettämän tutkimuksen mukaan 58 % suomalaisista kannatti sukupuolineutraalia aviolittolakia. Maaliskuussa 2014 kannatus oli noussut 65 %:iin. Toisen maaliskuussa 2014 teetetyn tutkimuksen mukaan 57 % kannatti sukupuolineutraalia avioliittolakia, kun taas 36 % vastusti sitä.


text: HLBTI- oikeudet maailmalla


title: Michal Mravec

text: Michal Mravec (s. 10. kesäkuuta 1987 Žilina) on slovakialainen jalkapalloilija, joka edustaa Ykkösessä pelaavaa Kokkolan Pallo-Veikkoja. Pelipaikaltaan Mravec on vasen keskikenttäpelaaja.


title: Michal Mravec

text: Mravec siirtyi vuonna 2007 kasvattajaseurastaan MŠK Žilinasta Yhdysvaltain yliopistosarjassa pelaavaan Alabaman Birminghamin yliopiston Blazers-joukkueeseen. Vuonna 2011 Sporting Kansas City varasi Mravecin Major League Socceriin, mutta hän siirtyi samana vuonna Alankomaiden Eerste divisien FC Emmeniin. Hän edusti seuraa vuodet 2011–2013. Vuodet 2013–2014 Mravec pelasi kasvattajaseurassaan Žilinassa. Helmikuussa 2014 Mravec siirtyi Puolan Ekstraklasan Podbeskidzieen, mutta hän ei pelannut seurassa otteluakaan. Maaliskuussa 2015 Mravec siirtyi Yhdysvaltain NASL:in Atlanta Silverbacksiin oltuaan puolisen vuotta työttömänä.


title: Michal Mravec

text: Maaliskuussa 2016 Mravec teki kauden kattavan sopimuksen Suomen Veikkausliigan Rovaniemen Palloseuran kanssa. RoPS ei jatkanut Mravecin sopimusta, mutta Mravec sai Suomesta uuden sopimuksen Ykkösessä pelaavan KPV:n riveistä kaudelle 2017.


title: Golmud

text: Golmud (, , Wylie: na gor mo grong khyer, ) on piirikuntatason kaupunki Kiinan Qinghain maakunnassa. Hallinnollisesti se kuuluu Haixin mongolien ja tiibetiläisten autonomiseen prefektuuriin. Kaupungin pinta-ala on 119 173,5 neliökilometriä ja väkiluku 215 214 (2010). Kaupungin keskusta sijaitsee linnuntietä noin 610 kilometriä maakunnan pääkaupunki Xiningistä länteen.


title: Golmud

text: Golmud sijaitsee Qaidamin keskieteläosassa ja korkeus merenpinnasta on 2 809 metriä. Hallintoalueella on noin 20 suolajärveä eri kooltaan.


title: Golmud

text: Iso osa piirikuntatason kaupungista on ekslaavi. Hallinnollisesti se muodostaa Tanglulashanin suurkunnan, joka on Kiinan suurin kuntatason alueyksikkö (47 540 neliökilometriä).


title: Golmud

text: Vuoden 2014 tietojen mukaan Golmudin asukasmäärä on 270 000, josta 90% asuu taajamissa. Keski-ikä on 32 vuotta. Golmudissa asuu 26 etnistä ryhmää mm. han-kiinalaisia, tiibetiläisiä, mongoleita ja hui-kiinalaisia. Han-kiinalaista on 90,2% kaikista asukkaista.


title: Jevgeni Kobozev

text: Jevgeni Vjatšelavovitš Kobozev (, s. 11. tammikuuta 1990 Rjazan) on venäläinen jalkapallomaalivahti, joka on edustanut Veikkausliigassa pelaavaa Vaasan Palloseuraa. Kobozev on oikeajalkainen.


title: Jevgeni Kobozev

text: Kobozev aloitti uransa Torpedo Moskovassa, jossa hän ei pelannut yhtään ottelua. Vuosina 2009–2010 hän pelasi Torpedo-ZIL Moskovassa 36 ottelua. Vuodet 2011–2013 Kobozev edusti FK Ufaa, jossa hän pelasi 58 ottelua. Vuodet 2013–2015 hän kuului Venäjän valioliigajoukkue Terek Groznyin kokoonpanoon, pelaamatta otteluakaan. Vuosina 2014–2015 hän oli lainassa saman sarjan Krylja Sovetov Samarassa, pelaamatta jälleen otteluakaan. Elokuussa 2015 Kobozev siirtyi 1. divisioonan Tosnoon. Maaliskuussa 2016 Kobozev teki yksivuotisen sopimuksen Suomen Veikkausliigan Vaasan Palloseuran kanssa.


title: Jevgeni Kobozev

text: Kobozev on pelannut Venäjän nuorten maajoukkueissa.


title: Parveen Babi

text: Parveen Wali Mohammad Khan Babi (4. huhtikuuta 1949 Junagadh, Gujarat, Intia – 20. tammikuuta 2005 Mumbai, Maharashtra) oli intialainen näyttelijä.


title: Parveen Babi

text: Babin perhe oli muslimeita ja hänen sukunsa pohjautuu Babi-dynastiaan kuuluneisiin Gujaratin pataaneihin. Babin serkun Asfaquen tyttäret Verona ja Anisha Babi ovat myös näyttelijöitä. Babin isä kuoli hänen ollessaan 10-vuotias.


title: Parveen Babi

text: Babi kävi Mount Carmelin lukiota Ahmadabadissa. Ahmadabadin mellakoiden aikaan (1969) Babin koulun nunnat piilottivat hänet kuorma-autoon kasattujen patjojen alle. Lukion jälkeen Babi suoritti maisterin tutkinnon englannin tutkinto-ohjelmasta St. Xavierin yliopistossa samassa kaupungissa.


title: Parveen Babi

text: Babin ollessa yliopistossa elokuvaohjaaja Babu Ram Ishara huomasi hänet, ja pyysi esiintymään elokuvassaan "Charitraheenissä". Babi suostui ja hänen vastanäyttelijänään oli krikerinpelaaja Salim Durrani. Sittemmin hän on esiintynyt Amitabh Bachchanin kanssa tunnetuimmissa elokuvissaan, joita ovat "Majboor" (1974), "Deewaar" (1975), "Amar Akbar Anthony" (1977), "Kaala Patthar" (1979) ja "Namak Halaal" (1982). Hänen vastanäyttelijöitään ovat olleet myös Shashi Kapoor ja Dharmendra.


title: Parveen Babi

text: Babi oli Zeenat Amanin ohella yksi uuden polven näyttelijöistä, jotka muuttivat kuvaa intialaisnaisista korvaten sariin pukeutuvan sovinnaisen naisroolin glamourilla ja itsenäisyydellä. Babi ja Aman esiintyivät muutamissa samoissa elokuvissa, kuten "Ashantissa" (1982). Babin julkisuuskuva oli länsimaalainen, mikä vaikutti myös vastaavien roolien saamiseen. Hän tuli tunnetummaksi muoti-ikonina ja seksisymbolina kuin rooleistaan. Myös työn ulkopuolella Babi käytti julkisesti alkoholia ja hänellä oli miessuhteita, mitä kumpaakin pidettiin tuolloin tabuna.


title: Parveen Babi

text: Heinäkuussa 1976 Babista tuli ensimmäinen "Time"-lehden kanteen päässyt Bollywood-näyttelijä. Hän oli yksi aikansa menestyneimmistä intialaisista näyttelijöistä, ja myös parhaiten palkatuista. Hänen elokuviaan katsoivat etenkin nuoret.


title: Parveen Babi

text: Babi asui Kalumalin asuinalueella Juhussa, Mumbaissa.


title: Parveen Babi

text: Babi lopetti uransa syyskuussa 1979 seuratakseen guru Uppaluri Gopala Krishnamurtia. Hän teki paluun seuraavana vuonna, mutta katosi taas vuonna 1983 julkisuudesta ilmoittamatta olinpaikkaansa kenellekään. Elokuvapiireissä levisi huhuja, että hänet olisi kidnapattu. Todellisuudessa Babi oli henkisellä matkalla Krishnamurtin ja ystävänsä Valentinen kanssa, kierrellen ympäri maailmaa, oleskellen eniten Kaliforniassa.


title: Parveen Babi

text: 7. huhtikuuta 1984 Babi otettiin kiinni John F. Kennedyn kansainvälisellä lentoasemalla, kun hän ei esittänyt henkilöpapereitaan. Hänet vietiin käsiraudoissa mielisairaalaan. Kun Intian pääkonsuli kävi katsomassa häntä, hän käyttäytyi kuin ei olisi tapahtunut mitään ihmeellistä.


title: Parveen Babi

text: Babi palasi Yhdysvalloista Mumbaihin marraskuussa 1989. Julkisuudessa kiinnitettiin huomiota hänen lihomiseensa, minkä lisäksi levisi huhuja, että hänellä olisi skitsofrenia, mutta Babi kiisti väitteet kuitaten ne hänen julkisuuskuvaansa tahraavaksi median ja filmiteollisuuden salaliitoksi. Vuonna 1991 hän ryhtyi sisustussuunnittelijaksi.


title: Parveen Babi

text: Babin sihteeri hoiti paluun jälkeen hänen taloudellisia asioitaan. Babi teki rikosilmoituksia 34 tahosta, joiden uskoi vehkeilevän yrittääkseen tappaa hänet, muun muassa Amitabh Bachchanista ja Yhdysvaltain presidentti Bill Clintonista. Tutkinta lopetettiin todisteiden puuttumisen takia. Babi uskoi syyksi korruptiota. Hän piti salaliittolaisia syyllisinä myös erääseen maanjäristykseen, joka olisi saattanut rikkoa hänen vesitankkinsa.


title: Parveen Babi

text: Babi pelkäsi, että hänen työhönsä liittyviä papereita varastetaan. Hän lakkasi avaamasta oveaan muille kuin sihteerilleen ja tämän lapselle. Hän maksoi ostoksensakin oviaukosta ja hänen asuntoonsa alkoi kertyä rojua. Myöhemmin hän alkoi uskoa ruokansa olevan myrkytettyä. Babi ei luottanut lääkäreihin, ja jokaisesta lääkärikäyntiä ehdottavasta tuli hänen vihollisensa, myös hänen äidistään.


title: Parveen Babi

text: Vuonna 1997 Babi kääntyi anglikaanikristityksi.


title: Parveen Babi

text: Vuonna 2002 hän oli julkisuudessa, kun hänen oli määrä todistaa oikeudessa Mumbain vuoden 1993 iskuista, sillä hän väitti, että hänellä oli todisteita näyttelijä Sanjay Duttin osuudesta tapaukseen. Hän ei kuitenkaan ilmaantunut kuulemiseen.